Anda Adalah Apa yang Anda Makan

Pada era 70-an dan 80-an, kata-kata “Anda adalah apa yang anda makan” memang popular, terutamanya dalam kalangan orang Barat. Petikan daripada artikel Alexander Schauss dan C. Simonson pada tahun 1979, Journal of Orthomolecular Psychiatry, Vol. 8 menunjukkan bahawa semenjak tahun 1970, peranan vitamin, bahan pengawet, gula dan diet dikaji, terutamanya yang membabitkan tingkah laku golongan remaja.

Kajian mengenai nutrisi sebagai punca perlakuan jenayah bertitik tolak daripada teori ketidakseimbangan biokimia. Menurut teori yang diasaskan oleh Louis Berman dalam bukunya The Glands Regulating Personality, tahun 1921, pelakuan jenayah mempunyai kesan secara langsung daripada gangguan terhadap keseimbangan biokimia seseorang. Sebagai contoh, kebanyakan penyelidik berpendapat bahawa tingkah laku skizofrenia yang sering menjadi faktor kelakuan jenayah berpunca daripada keabnormalan proses biokimia dalam badan.

Berdasarkan hasil kajian Leonard J. Hipchen dalam bukunya The Need for a New Approach to the Delinquent Criminal Problem, meskipun keabnormalan proses biokimia kerap dikaitkan dengan faktor selain daripada nutrisi (faktor genetik), nutrisi yang tidak elok juga dilihat sebagai penyebab utama terhadap ketidakseimbangan kimia.

Satu daripada punca ketidakseimbangan kimia ialah kekurangan nutrisi yang berkualiti ataupun diet yang tidak baik. Dalam hal ini, kajian mengenai hubungan antara tingkah laku jenayah dengan nutrisi turut menemukan satu lagi bidang kajian yang mengaitkan jenayah dengan kemiskinan dan ketidakseimbangan ekonomi. Berdasarkan dapatan kajian serpihan ini, malnutrisi merupakan antara faktor penyebab pelakuan jenayah, terutamanya dalam kalangan golongan miskin. Hal ini dikatakan demikian kerana kanak-kanak daripada keluarga miskin tidak mendapat makanan yang seimbang disebabkan oleh ketidakmampuan keluarga untuk membeli atau menyediakan makanan yang seimbang dan berkhasiat. Akibatnya, mereka tidak dapat menerima vitamin yang secukupnya. Hatta, secara tidak langsung, masalah ini boleh mencetuskan keganasan dan kelakuan yang tidak rasional dalam kalangan kanak-kanak tersebut.

Fenomena ini turut dijelaskan oleh Macklin Fleming dalam artikelnya yang berjudul A Short Course in the Causes of Crime pada tahun 1979, menggariskan rasional – faktor kelaparan menyebabkan seseorang terjerumus ke arah tingkah laku jenayah. Teori ini relevan dengan contoh klasik oleh tokoh falsafah dan politik belanda Grotius, Hugo (tahun 1583 – 1645) yang mengatakan, “manusia mencuri roti untuk memberikan makanan kepada anak-anaknya”.

Seterusnya, hubungan antara kandungan gula yang rendah dalam darah dengan perlakuan jenayah. Kajian ini bermula sejak tahun 1927, apabila J. La Barre dan pembantunya menjalankan beberapa siri uji kaji bagi mendalami peranan sistem deria sentral manusia dalam mengawal rembesan organ pankreas.

Berdasarkan kajian tersebut, didapati bahawa ketidakcukupan metabolisme gula (hipoglisemia) boleh menatijahkan kondisi, yakni tahap glukosa dalam darah tidak mencukupi bagi fungsian otak dan badan secara teratur. Hal ini penting kerana otak yang tidak berfungsi dengan baik akan menyebabkan kerasionalan dan kebolehan seseorang untuk membuat pertimbangan akan merudum. Meskipun diketahui bahawa otak hanya memiliki dua peratus hingga empat peratus daripada berat badan manusia, namun otak memerlukan 25 peratus daripada pembekalan glukosa dalam badan.

Menurut pakar nutrisi, hipoglesimia hakikatnya berpunca daripada amalan pemakanan gula yang diproses, seperti kanji dan bahan tambahan makanan yang tinggi. Amalan pemakanan yang tidak sihat ini menyebabkan berlakunya turun dan naik kandungan gula dalam darah yang ekstrem.

Menurut J. A. Yaryura Tobias dan F. Neiziroglu, dalam kertas kajian mereka berjudul Violent Behavior, Brain Dysrhythmia, Glucose Dysfunction and New Syndrome yang diterbitkan pada tahun 1975, simptom hipoglesimia dalam kalangan penjenayah dalam penjara atau pusat pemulihan sebenarnya satu perkara lumrah. Penyataan dalam kajian ini turut disokong oleh Hippchen yang mengamati bahawa orang yang mengalami simptom hipoglesimia berpotensi untuk melakukan perbuatan mencuri, merogol, arson (bakar harta benda), serangan dan homisid (bunuh). Hipchen turut berpendapat bahawa kebanyakan mereka yang pernah disabitkan kesalahan homisid dek penyakit mental paranoid skizofrenik turut mengalami hipoglesimia.

Amalan pemakanan pelbagai vitamin bagi pengekalan tahap kesihatan yang baik menjadi perkara lumrah dalam kalangan masyarakat global. Apatah lagi kekurangan pengambilan vitamin ini yang bukan sahaja mempengaruhi tatalaku manusia, bahkan membabitkan pelibatan diri dalam jenayah.

Susulan daripada itu, Hippchen menjalankan satu peninjauan yang berkaitan dengan hubungan antara kekurangan vitamin dengan delinkuen juvenil. Menurut beliau, kekurangan pengambilan beberapa jenis vitamin menjadi punca kepada pelanggaran undang-undang, termasuklah ponteng sekolah dan melarikan diri dalam kalangan remaja. Tambah beliau lagi, seseorang yang didapati kurang mengambil vitamin boleh mengalami gangguan pendengaran, penglihatan dan deria lain yang serius. Tidak terhenti di situ, defisit vitamin ini juga menyebabkan tingkah laku yang ganas dan tindakan antisosial.

Sebagai contohnya, kekurangan asid nikotin atau lebih dikenali sebagai vitamin B3 boleh menyebabkan badan manusia menghasilkan taraxein (sejenis protein) dalam kuantiti yang luar biasa. R. G. Heath, menerusi artikelnya bertajuk Effect on Behavior of Humans with the Administration of Taraxein yang diterbitkan pada tahun 1957, menyatakan bahawa taraxein boleh menyebabkan epinefrin, yakni sejenis hormon komunikasi sel saraf yang bertukar menjadi bahan toksik yang boleh menjana halusinasi dan skizofrenia.

Namun begitu, Hoffer mendedahkan melalui uji kajinya bahawa kebanyakan simptom skizofrenia sama dengan gejala pelagra, yakni kekurangan niasin atau vitamin B3. Menurut pengalaman Hoffer yang diperincikan dalam kertas kajian Biology and Crime oleh H.E. Kelly, tindakannya memberikan rawatan kepada pesakit skizofrenia dengan dos vitamin B3 yang banyak berjaya memulihkan mereka tanpa sebarang gejala penyakit mental itu.

Sementara itu, Bernheim dan Levine pula mengetengahkan kesimpulan daripada hasil uji kaji penyelidik lain dalam buku mereka berjudul Schizophrenia: Symptoms, Causes, Treatments pada tahun 1979 bahawa kegagalan pesakit skizofernia untuk mengawal penghasilan bahan halusinogen berpunca daripada kekurangan vitamin C dan vitamin E dalam badan.

Oleh itu, kajian tentang minuman alkohol tergolong di bawah teori nutrisi sebagai faktor  jenayah dan hubung kaitnya dengan kelakuan jenayah. Secara umumnya, bagi orang bukan Islam, alkohol dilihat sebagai minuman yang berkesan untuk mengurangkan perasaan malu seseorang, terutamanya ketika sedang bersosial.

Hal ini dikatakan demikian kerana, apabila seseorang meminum alkohol, kandungan alkohol dalam darahnya akan memperlahankan fungsi sistem deria pusat dan pusat kawalan tindakan dalam otak dengan menyebabkan kehilangan oksigen pada bahagian dasar otak. Apabila pusat kawalan tindakan dalam otak menjadi perlahan, maka peminum alkohol akan bermula untuk bercakap banyak, aktif dan agresif. Dalam situasi seperti inilah seseorang itu lebih cenderung untuk melakukan jenayah.

Sebagai menyokong mekanisme dalaman ini, Russel Smith dalam artikel kajiannya Acholisme and Criminal Behavior menegaskan bahawa alkohol juga boleh menyebabkan kekejangan otak yang serius, hatta merembeskan hormon seakan-akan adrenalina. Lazimnya, penghasilan hormon tersebut dalam kadar yang banyak mengakibatkan tahap paranoia yang hiperaktif dan berbahaya. Dalam keadaan ini, seseorang akan hilang pertimbangan dan berkelakuan lebih agresif, hatta berpotensi untuk melakukan jenayah yang ganas.

Hasil daripada pelbagai dapatan penyelidik berhubung dengan teori nutrisi di sebalik perlakuan jenayah yang dikemukakan dalam penulisan ini, maka terbuktilah bahawa tingkah laku jenayah mempunyai hubungan secara langsung dengan pengambilan nutrisi. Malahan, menerusi kajian mengenai nutrisi ini ditemui pula peri pentingnya teori ketidakseimbangan biokimia. Turut dibincangkan dalam penulisan ini berkaitan dengan kesan kekurangan gula dalam darah, kekurangan vitamin dan alkoholisme yang merupakan antara fenomena penting dalam membuktikan kaitan antara nutrisi dengan kelakuan jenayah.

Oleh hal yang demikian, untuk mencegah pelakuan jenayah, seseorang itu, selain memahami dan mematuhi undang-undang jenayah, harus mengamalkan tabiat pemakanan yang sihat, yakni makan makanan seimbang yang kaya dengan pelbagai vitamin dan kurangkan pengambilan gula yang telah diproses, bahan tambahan makanan dan makanan berasaskan kanji. Tidak cukup dengan itu, hindarilah daripada minuman alkohol bagi mengelakkan sebarang pelakuan jenayah yang bukan sahaja memberikan kesan kepada diri sendiri, malah orang sekeliling.

Penulis, Ketua Polis Daerah Ampang Jaya, Selangor.


Tujuh Teras Utama Titik Kesatuan Sistem Pendidikan Negara – YB Fadhlina Sidek

Untuk mendapatkan maklumat terkini, ikuti kami melalui Telegram

Putrajaya – “Kebahagiaan di dalam kelas merupakan atom pendidikan negara. Seluruh ekosistem pendidikan dan sistem penyampaian perkhidmatan perlu diperkemas demi mencapai hasrat negara.”

Menurut Menteri Pendidikan Malaysia, YB Fadhlina Sidek dalam Sidang Media Khas Kementerian Pendidikan Malaysia (KPM) pada petang tadi, mencari titik kesatuan dalam sistem penyampaian pendidikan, khususnya pembangunan modal insan perlu dilaksanakan dengan penuh iltizam.

YB Fadhlina Sidek mengatakan bahawa menguruskan jangkaan umum (public expectation) merupakan satu cabaran yang harus dipikul oleh KPM untuk memastikan dasar yang sedia ada dapat ditambah baik prosesnya bagi menjamin kecekapan bersama, seiring dengan hasrat pentadbiran Kerajaan Perpaduan.

Tujuh teras utama yang akan diberikan tumpuan penuh oleh KPM adalah seperti yang berikut:

Dalam perkembangan sidang media khas bersama-sama pengurusan tertinggi KPM, beliau tegas berkata:

Pendekatan yang lebih holistik melalui proses konsultasi dan musyawarah dengan rakan strategik, serta semua pihak yang berkepentingan perlu diambil perhatian.”

“Dalam hal ini, saya akan memastikan keseluruhan ekosistem pendidikan dilaksanakan mengikut proses yang ditetapkan dan berlandaskan Akta Pendidikan 1996, serta peraturan yang berkaitan.

Oleh itu, KPM akan mengaktifkan semula Majlis Penasihat Pendidikan Kebangsaan (MPPK) seperti yang termaktub dalam akta bagi menyumbang idea dan pandangan kepada KPM dalam merangka dan menambah baik hala tuju pendidikan negara. Perkara itu turut mengambil kesinambungan Pelan Pembangunan Pendidikan Malaysia yang berakhir pada tahun 2025.

Turut hadir bersama-sama dalam Sidang Media Khas yang diadakan di Kompleks E Pusat Pentadbiran Kerajaan Persekutuan ialah Timbalan Menteri Pendidikan Malaysia, YB Lim Hui Ying; Ketua Setiausaha KPM, YBhg. Datuk Yusran Shah Mohd Yusof; dan Ketua Pengarah Pendidikan Malaysia, YBhg. Dato’ Haji Pkharrudin Haji Ghazali.


YTSP dan KPM Jalinkan Kerjasama Tubuh Pusat Autisme di Perlis

Kuala Lumpur –  Yayasan Tuanku Syed Putra (YTSP) Perlis melalui Pembangunan Pusat Pendidikan dan Latihan Autism (A-Heart) YTSP Perlis mengadakan hubungan kerjasama dengan Kementerian Pendidikan Malaysia (KPM) bagi menubuhkan sebuah Pusat Autisme di bangunan Sekolah Kebangsaan Panggau di Perlis.

Menurut Raja Muda Perlis, DYTM Tuanku Syed Faizuddin Putra Jamalullail, Mesyuarat Lembaga YTSP Perlis yang bersidang pada penghujung bulan Oktober lalu di Hotel Seri Pacific Kuala Lumpur telah membuat keputusan meluluskan sejumlah peruntukan untuk membantu menyediakan kemudahan dan peralatan pembelajaran autisme tambahan yang kekal dan utama untuk projek tersebut kelak.

Lembaga memutuskan untuk mengekal A-Heart YTSP bersama-sama dengan Majlis Agama Islam aan Adat Istiadat Melayu Perlis (MAIPs) dan Universiti MalaysianPerlis (UniMAP) yang dipengerusikan oleh Datuk Profesor Emeritus Dr. Kamarudin Hussin.

Demikianlah titah Tuanku Raja Muda merangkap Pengerusi YTSP Perlis selepas berkenan berangkat bersama-sama dengan Raja Puan Muda Perlis, DYTM Tuanku Hajah Lailatul Shahreen Akashah Khali yang mengadakan lawatan kerja ke Pusat Genius Kurnia KKM di Sentul Kuala Lumpur baru-baru ini.

Sementara itu, baginda turut memaklumkan bahawa pihak lembaga melantik Dato’ Johari Mohd Darus, Setiausaha Kehormat YTSP Perlis dan Datuk Profesor Emeritus Dr. Kamarudin Hussin Ahli Lembaga Yayasan bagi mewakili Yayasan Tuanku Syed Putra dalam Jawatankuasa Pelaksana projek pembangunan Pusat Autisme yang akan ditubuhkan oleh KPM kelak.


SLiK 2022 Bantu DBP Memartabatkan Bahasa Melayu

Langkawi – Perhimpunan ahli linguistik di Pusat Penyelidikan Langkawi, Universiti Kebangsaan Malaysia (UKM), Kampus Tuanku Abdul Halim Mua’zam Shah, Langkawi, Kedah pada 21 September 2022 dapat membantu Dewan Bahasa dan Pustaka (DBP) memartabatkan bahasa Melayu menerusi penyelidikan yang telah dilakukan. Perhimpunan yang dianjurkan oleh Persatuan Linguistik Malaysia (PLM), DBP dan UKM ini adalah bersempena dengan Seminar Linguistik Kebangsaan (SLiK) 2022.

YBrs. Dr. Hazami Jahari, Pengarah Jabatan Dasar dan Penyelidikan DBP, ketika menyampaikan ucapan perasmiannya menyatakan bahawa bidang bahasa dan ilmu linguistik tentunya tidak terkecuali daripada menerima kesan perubahan akibat pandemik COVID-19. Pihak perancang bahasa, khususnya perancang bahasa Melayu perlu bersiap siaga dengan segala prasarana dalam menghadapi cabaran untuk pemerkasaan bahasa Melayu dalam kebiasaan baharu.

Pengarah Jabatan Dasar dan Penyelidikan DBP ini juga berharap agar pertemuan ilmiah dengan perkongsian pelbagai dapatan kajian yang diperoleh ini mampu melonjakkan kewibawaan bahasa Melayu dalam menyalurkan pelbagai ilmu menerusi pelbagai ranah. Resolusi yang diperoleh pada akhir seminar pula diharap dapat membantu DBP untuk membangunkan bahasa Melayu dengan lebih baik.

YBrs. Dr. Mardian Shah Omar, selaku Pengarah Bersama SLiK 2022 ketika menyampaikan ucapan alu-aluannya pula berkata bahawa matlamat utama penganjuran SLiK 2022 ini adalah untuk menghimpunkan masyarakat linguistik di Malaysia dalam satu pertemuan pada peringkat nasional bagi membolehkan mereka bertukar-tukar fikiran dan berkongsi wawasan ilmiah tentang penyelidikan terkini masing-masing. Dengan tema “Bahasa Melayu dalam Era Norma Baharu“, Dr. Mardian Shah Omar berharap agar SLiK 2022 ini berjaya mengumpulkan kertas kerja dan hasil penyelidikan yang meneliti kesan pandemik COVID-19 terhadap bahasa Melayu dan penggunanya dalam menghadapi era kebiasaan baharu.

Menurut Dr. Mardian Shah Omar lagi, kesan pandemik COVID-19 ini mungkin terlihat dari pelbagai aspek kehidupan pengguna bahasa dengan berubahnya bentuk pengajaran dan pembelajaran di sekolah mahupun di institusi pengajian tinggi serta perubahan ekonomi dalam kehidupan masyarakat di negara ini. Oleh sebab itu, menerusi SLiK 2022, penganjur berharap agar banyak kertas penyelidikan yang dapat menghimpunkan maklumat impak kebiasaan baharu ini terhadap kehidupan manusia sejagat.

Perhimpunan selama dua hari dalam SLiK 2022 ini berjaya menghimpunkan sebanyak 65 kertas kerja, termasuklah dua kertas ucap utama dan tiga kertas sidang pleno. Perbincangan ahli linguistik dalam SLiK 2022 meliputi pelbagai bidang, termasuklah fonetik, fonologi, morfologi, sintaksis, semantik, pragmatik dan lain-lain.


Doha Sokong Projek Tenusu Berskala Besar di Perlis

Untuk mendapatkan maklumat terkini, ikuti kami melalui Telegram

Doha – “Kerjasama strategik antara Qatar dengan dapat memastikan keselamatan makanan di rantau ini selain membawa pelaburan, kepakaran dan pembangunan teknologi.”

Titah Raja Muda Perlis, DYTM Tuanku Syed Faizuddin Putra Jamalullail amat berharap agar kerjasama strategik antara Baladna Dairy Facility yang berpangkalan di Qatar dengan syarikat tempatan Malaysia dapat dilaksanakan dengan baik, rentetan daripada projek tenusu berskala besar di Lembah Chuping, Perlis.

Menurut baginda, sekiranya projek ini dapat direalisasikan dengan jayanya, Malaysia secara tidak langsungnya dapat meningkatkan pengeluaran susu segar negara, malah dapat mengurangkan pergantungan Malaysia terhadap import tenusu.

Demikianlah titah baginda selepas berkenan menerima taklimat khas yang dipersembahkan oleh Ahli Lembaga Pengarah Bebas syarikat Baladna Dairy Facility, Aidan Tynan yang diadakan di Hotel Hilton West Bay Doha, Qatar pada semalam.

Pada khamis yang lalu, Tuanku Raja Muda mengiringi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berangkat melawat ladang Baladna Food Industries yang merupakan satu daripada syarikat pengeluar produk tenusu terbesar di rantau Asia Barat yang berkeluasan 2.6 juta meter persegi dan mempunyai 24 000 ekor lembu tenusu dalam persekitaran yang selesa dan berhawa dingin.


Messi dan Piala Dunia

Bintang Argentina, Lionel Messi melengkapkan koleksi kejuaraannya pada peringkat kelab dan antarabangsa selepas membantu negaranya itu menjuarai edisi Piala Dunia 2022 di bumi Qatar.

Penyerang prolifik berusia 35 tahun itu meledak dua gol dalam aksi final yang berkesudahan dengan seri 3-3 dengan Perancis dalam tempoh 120 minit permainan sebelum La Albiceleste mengesahkan gelaran selepas menang 4-2 menerusi penentuan sepakan penalti pada aksi di Stadium Lusail.

Walaupun memenangi anugerah peribadi Bola Emas sebagai pemain terbaik kejohanan, namun rekod cemerlang Messi sedikit tercalar apabila terlepas trofi Kasut Emas selaku penjaring terbanyak yang diberikan kepada tonggak Perancis, Kylian Mbappe dengan kelebihan satu jaringan. Walau bagaimanapun, hal itu dianggap sebagai perkara remeh buat Messi kerana akhirnya pemenang enam Ballon d’Or itu berjaya juga mendakap Piala Dunia, satu-satunya trofi yang belum pernah dimenanginya dalam karier bersama-sama Argentina.

Messi membuat penampilan pertama bersama skuad senior pada 17 Ogos 2005 ketika berusia 18 tahun apabila dimasukkan sebagai pemain gantian menentang Hungary dalam satu aksi persahabatan di Stadium Ferenc Puskas. Namun begitu, debut tersebut berakhir dengan penuh malang apabila pemain yang berasal dari Rosario itu cuma sempat berada dua minit di atas padang selepas masuk pada minit ke-63 sebelum dilayangkan kad merah kerana tindakannya menyiku pemain Hungary, Vilmos Vanczak.

Sejak insiden itu, Messi tidak lagi menoleh ke belakang dengan mencipta rekod demi rekod buat Argentina termasuklah menamatkan kemarau 28 tahun untuk memenangi Copa America 2021 selepas kali terakhir gergasi benua Amerika Selatan itu menjuarainya pada tahun 1993. Messi sekali lagi mencipta fenomena dan sejarah tersendiri apabila memadam penantian selama 36 tahun untuk melihat Argentina bergelar juara dunia selepas legenda negara itu, mendiang Diego Maradona menjulang trofi keramat itu sewaktu edisi Mexico 1986.

Walau bagaimanapun, perjalanan itu tidak diraih dengan mudah apabila Messi dan rakan sepasukannya dikritik hebat gara-gara tewas mengejut 1-2 kepada Arab Saudi sewaktu aksi pembukaan Kumpulan C, di Stadium Lusail, pada 22 November lalu.

Kekalahan itu membuatkan kebanyakan penyokong mula meragui kemampuan Messi, malah turut membandingkannya dengan seteru utama, Cristiano Ronaldo yang cemerlang membantu Portugal membenam Ghana 3-2 pada aksi pertama.

Tersentak dengan situasi itu, Argentina terus memasang langkah cemerlang dalam setiap perlawanan seterusnya apabila mara ke pusingan 16 terbaik sebagai juara Kumpulan C menerusi kemenangan 2-0 ke atas Mexico dan Poland. Pada peringkat kalah mati, pasukan nombor tiga dunia itu terpaksa mengharapkan ketangkasan penjaga gawangnya dari Aston Villa, Emiliano Martinez untuk mencatat kemenangan tipis 2-1 ke atas Australia sebelum menewaskan Belanda 4-3 menerusi penentuan sepakan penalti setelah terikat dengan 2-2 dalam masa sebenar. Finalis Piala Dunia 2018, Croatia ternyata bukan lawan setanding buat Argentina yang merakam kemenangan mudah 3-0 untuk menempah pertemuan dengan juara bertahan, Perancis di pentas final.

Kini, nama Messi meniti di bibir seluruh peminat bola sepak dunia dengan julukan G.O.A.T (Greatest Athlete of All Time) berbanding dengan Cristiano Ronaldo yang terus kempunan trofi Piala Dunia selepas Portugal tersingkir pada peringkat suku akhir.

Kejohanan berprestij dunia di bumi Qatar itu semenangnya berada dalam kelas tersendiri kerana selain Messi, dunia turut menyaksikan magis daripada Maghribi apabila muncul negara pertama dari benua Afrika yang pertama melangkah ke separuh akhir dalam sejarah penganjuran Piala Dunia sejak edisi pertama pada tahun 1930. Biarpun gagal menaiki podium tetapi The Atlas Lions berjaya menyatukan seluruh Afrika dan negara-negara Arab berdasarkan prestasi hebat mereka menjuarai peringkat kumpulan sebelum menyingkirkan dua gergasi Eropah,  iaitu Jerman dan Portugal di pusingan kalah mati.

Boleh dikatakan semua peminat dan penganalisi sukan setiap hari memperkatakan mengenai potensi Maghribi untuk muncul juara sebelum Messi mencuri semula perhatian dunia dengan memenangi Piala Dunia kali ini. Ketua jurulatih Argentina, Lionel Scaloni tanpa berselindung berharap bintang Paris Saint-Germain (PSG) itu tidak bersara daripada aksi antarabangsa dan beraksi dalam edisi Piala Dunia seterusnya yang akan diadakan di tiga buah negara, Amerika Syarikat (AS), Kanada dan Mexico pada 2026.  Hal ini dikatakan demikian selepas bekas kapten Barcelona itu mendedahkan hasratnya untuk terus menyarung jersi keramat Argentina selepas ini.

“Kami perlu kekalkan Messi untuk Piala Dunia 2026. Jika dia mahu terus beraksi, dia akan sentiasa bersama kami. Dia lebih berhak untuk menentukan sendiri hala tuju masa depannya selepas apa yang telah dilakukannya buat Argentina,” kata Scaloni.

Kejayaan bergelar juara secara tidak langsung menyaksikan Argentina mendominasi senarai pemenang anugerah individu kerana selain Messi, Emiliano Martinez juga diangkat sebagai Penjaga Gol terbaik kejohanan dan Enzo Fernandez pula pemain muda terbaik kejohanan.

Aksi final tersebut juga menyaksikan satu lagi sejarah baharu tercipta apabila Kylian Mbappe menjadi pemain pertama meledak hatrik di perlawanan akhir Piala Dunia selepas legenda England, Geoff Hurst melakukannya pada tahun 1966. Hal ini tidak membawa seribu makna buat Mbappe tetapi apa yang pasti dia mempunyai masa depan yang cukup cerah memandangkan beliau masih muda dan baru berusia 23 tahun. Pada usia itu, Mbappe hanya tinggal untuk memenangi gelaran Kejohanan EURO selepas pernah memenangi Piala Dunia bersama-sama Perancis pada empat tahun lalu. Pastinya Mbappe akan memacu skuad Les Bleus dan menebus kekecewaan itu dengan menjuarai edisi Kejohanan EURO 2024 di Jerman.

Jika berjaya, hal itu akan menamatkan penantian Perancis untuk bergelar raja Eropah selepas kali terakhir memenangi Kejohanan EURO pada edisi 2000 yang dianjurkan di Belgium dan Belanda.


UiTM Cawangan Perlis Pergiat Kerjasama dengan Institusi dan Industri

Untuk mendapatkan maklumat terkini, ikuti kami melalui Telegram

Arau – Universiti Teknologi MARA (UiTM) Cawangan Perlis hari ini mengorak langkah dalam usaha memantapkan kerjasama dan mempergiat aktiviti dalam bidang wakaf, penulisan, penyelidikan, inovasi, penganjuran program dan pembangunan pelajar dengan menandatangani Memorandum Perjanjian (MoA) dan Perjanjian Persefahaman (MoU) dengan Universitas Negeri Malang, Indonesia; Universitas Muria Kudus, Indonesia; Universitas Multi Data Palembang, Indonesia; CJ Bio Malaysia Sdn. Bhd., Malaysia; Proofreading by a UK PhD Limited Liability Partnership (LLP), Malaysia; Informology Sdn. Bhd., Malaysia; dan Majlis Agama Islam dan Adat Istiadat Melayu Perlis (MAIPs), Malaysia.

Dua MoA yang ditandatangani dengan Universitas Negeri Malang dan CJ Bio Sdn. Bhd.  membolehkan penyelidik dari UiTM Cawangan Perlis bekerjasama dengan rakan MoA masing-masing untuk Geran Perkongsian Penyelidikan Strategik.

Kerjasama antara UiTM dengan Universitas Muria Kudus, Indonesia, pula bermula apabila pihak Universitas Muria Kudus bersetuju untuk membantu memberikan sokongan kepada Akademi Pengajian Bahasa, UiTM Cawangan Perlis dengan menyertai Festival Puisi Antarabangsa Arau 2022 sebagai rakan strategik baru-baru ini, manakala Universitas Multi Data Palembang menjadi penganjur bersama bagi Persidangan Pelajar MDP bersama-sama UiTM Cawangan Perlis.

Proofreading by a UK PhD LLP melalui perjanjian yang ditandatangani ini pula akan membantu meningkatkan kepakaran penulisan staf akademik UiTM Cawangan Perlis melalui siri webinar penulisan yang diadakan setiap suku tahun, manakala kerjasama bersama-sama pihak Informology Sdn. Bhd. akan membantu penyelidik dari UiTM Cawangan Perlis dalam membangunkan projek inovasi i-Mask.

Pihak MAIPs pula memainkan peranan penting dalam menyokong UiTM Cawangan Perlis untuk projek Dana Wakaf Ilmu menerusi perjanjian yang ditandatangani ini.

Di sebalik MoU dan MoA pada hari ini, pihak UiTM berharap agar usaha itu terus mempertingkat kerjasama dengan rakan kongsi strategik baharu ini dalam setiap aspek dan memberikan inspirasi kepada penemuan peluang yang lebih besar untuk bergerak ke arah masa depan yang mampan.

“Semoga MoU dan MoA bersama-sama rakan strategik pada hari ini akan mewujudkan sinergi kepada kedua-dua pihak untuk mempromosikan kecemerlangan dalam pengajian tinggi terutamanya dalam penyelidikan, inovasi dan rangkaian serta pembangunan bakat yang akan menjadi masa depan masyarakat dan negara kita masing-masing,” ujar Prof. Madya Ts. Dr. Shukor Sanim Mohd Fauzi, Rektor UiTM Cawangan Perlis sebelum mengakhiri ucapannya dalam majlis menandatangani MoA dan MoU tersebut.

UiTM diwakili oleh Prof. Madya Ts. Dr Shukor Sanim Mohd Fauzi dan Timbalan Rektor Penyelidikan dan Jaringan Industri, Ts. Gs. Dr Ernieza Suhana Mokhtar, barisan pengurusan kanan UiTM Cawangan Perlis, serta staf bahagian lain.

Turut hadir dalam majlis tersebut ialah Tuan Haji Mohd Nazim Mohd Noor, Ketua Pegawai Eksekutif MAIPs, dan wakil daripada tujuh institusi dan industri yang hadir secara maya, termasuklah CJ Bio Malaysia Sdn. Bhd., Encik Muhammad Firdaus Arifin; Dr. Johannes Petrus, Universitas Multi Data Palembang, Prof. Dr. Hariyono, Rektor Universitas Negeri Malang; Prof. Dr. Ir. Darsono, Rektor Universitas Muria Kudus; Dr. Thavamaran Kanesan, Pengarah Urusan Proofreading by a UK PhD LLP; dan Puan Nurul Emirah Dato’ Sri Alias, Pengarah Urusan Informology Sdn. Bhd.


Webinar Yayasan Tuanku Fauziah Siri 16 Bawa Mesej Kesamarataan Gender

Putrajaya – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyempurnakan perasmian Webinar Yayasan Tuanku Fauziah Siri 16 yang dilaksanakan secara hibrid pada 22 Disember 2022.

Webinar bertemakan “Women in Search of Excellence” anjuran Yayasan Tuanku Fauziah (YTF) dengan kerjasama Jabatan Perangkaan Malaysia pada kali ini membawa tajuk “Wanita dalam Pasaran Buruh: Dilema dan Peluang” yang menampilkan beberapa ahli panel undangan untuk mengupas topik melalui dua sesi forum dan juga sesi ucaptama yang disampaikan oleh Ketua Perangkawan Malaysia, Dato’ Sri Dr. Mohd Uzir Mahidin.

Tuanku Raja Muda Perlis merangkap Penasihat DiRaja YTF dalam titah ucapan perasmian baginda secara dalam talian menitahkan bahawa pelbagai inisiatif telah dilaksanakan di segenap peringkat bagi memperkasakan wanita dengan meneroka potensi masing-masing terutama dalam sektor ekonomi dan mengarusperdanakan gender dalam setiap perancangan dan dasar kerajaan.

DYTM Tuanku Syed Faizuddin Putra amat berharap agar golongan wanita akan terus diberi peluang dalam aspek ekonomi, pendidikan, kesihatan dan juga politik supaya kesamarataan gender dalam pembangunan dan transformasi negara dapat terus dipertingkatkan. Tambah baginda,

Pihak majikan sama ada di sektor awam atau swasta, perlu lebih sensitif akan keperluan wanita dalam melaksanakan pelbagai tugas di tempat kerja, dan meneruskan tugas sebagai seorang isteri dan ibu pula di rumah.

Sesi penutupan webinar tersebut pula telah disempurnakan oleh Raja Puan Muda Perlis, DYTM Tuanku Hajah Lailatul Shahreen Akashah Khalil yang juga merupakan Pengerusi YTF sendiri.

Sebagai rekod, Webinar YTF ini diadakan pada setiap bulan secara dalam talian dengan kerjasama pelbagai agensi dan organisasi yang turut serta menganjurkan dan menjayakan webinar ini. Program ini satu daripada usaha mempromosikan peranan serta memperkasakan lagi bakat wanita dengan menampilkan panel-panel undangan yang terdiri daripada golongan wanita sendiri.


DYTM Raja Muda Perlis Bertitah Menitipkan Ucapan Sempena Hari Krismas dan Cuti Hujung Tahun

Untuk mendapatkan maklumat terkini, ikuti kami melalui Telegram

Riau, Indonesia – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil beserta anakanda-anakanda baginda berdua, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail menitahkan ucapan selamat bergembira bersama-sama seisi keluarga kepada semua rakyat negeri Perlis yang menyambut Hari Krismas pada hari esok, Ahad, 25 Disember 2022 dengan harapan semoga semangat kasih sayang, saling menghormati, bertolak ansur dan perpaduan terus segar dan sentiasa ditambah baik dalam kalangan masyarakat majmuk di negeri itu.

Demikian titah Tuanku Raja Muda selepas berkenan berangkat menyerahkan sumbangan zakat Majlis Agama Islam dan Adat Istiadat Melayu Perlis (MAIPs) bernilai USD112 menurut hebahan media MAIPs, kepada Masjid At-Taqwa, Jalan Wonosari Kelurahan Kota Baru, Kecamatan Teluk Sebong Kabupaten Bintan, Kepulauan Riau yang diterima oleh Ahli Jawatankuasanya, Bapak Parlian, pagi tadi.

Berangkat sama mengiringi baginda ialah anakanda-anakanda baginda, YAM Sharifah Khatreena Nuraniah dan  YAM Syed Sirajuddin Areeb Putra.

Pada kesempatan yang sama, DYTM Tuanku Syed Faizuddin Putra turut mengingatkan sekalian rakyat yang akan menggunakan minggu terakhir cuti persekolahan di hujung tahun ini untuk “makan angin“ atau menghantar anak-anak atau jagaan masing-masing pulang ke asrama supaya berhati-hati di jalan raya. Baginda juga bertitah supaya sentiasa membuat perancangan awal sebelum bertolak demi untuk keselamatan diri sendiri dan juga seisi keluarga tersayang.


DYTM Raja Muda Perlis Titahkan Amalan Kebersihan Diberikan Penekanan

Bintan, Indonesia – Aspek kebersihan wajar terus diberikan penekanan utama untuk menarik lebih banyak pelancong berkunjung ke Perlis. Semua pihak di negeri ini mestilah saling bekerjasama untuk merealisasikannya.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menurut hebahan media Majlis Agama Islam dan Adat Istiadat Melayu Perlis (MAIPs) selepas berkenan berangkat menyerahkan sumbangan zakat MAIPs bernilai USD112 kepada Masjid Raya Nur Ilahi Provinsi Kepulauan Riau, Dompak Bukit Bestari, Tanjung Pinang, Indonesia yang diterima oleh Ketua Pengurusan Masjidnya, Dr. H. Handralin pada petang semalam. Tambah baginda:

Setiap anggota masyarakat juga perlu bersama-sama memainkan peranan untuk mengubah sikap dalam meningkatkan amalan kebersihan masing-masing terutama sekali penjagaan alam sekitar dan premis makanan seperti kedai, warung, restoran dan lain-lain lagi. Semua premis ini wajar memastikan kualiti kebersihan dan perkhidmatan jualan makanan berada di tahap yang tertinggi sejajar dengan dinamik semasa dan harapan pelanggan.

Berangkat sama mengiring baginda ialah anakanda-anakanda baginda, iaitu Yang Amat Mulia (YAM) Sharifah Khatreena Nuraniah dan YAM Syed Sirajuddin Areeb Putra Jamalullail.

Pada kesempatan yang sama DYTM Tuanku Syed Faizuddin Putra turut menyarankan supaya pihak berkuasa menguatkan lagi tahap penguatkuasaan terutama sekali dalam kecekapan dan keberkesanan tindakan terhadap mereka yang mencemarkan alam sekitar di negeri ini.


Pembangunan Projek Perlu Lebih Cekap – Raja Muda Perlis

Kuala Perlis – “Setiap pelaksanaan projek perlulah berjalan lancar dan disiapkan dalam tempoh yang ditetapkan, tidak kira projek tersebut berskala kecil atau besar sama ada milik kerajaan, swasta atau individu di Perlis ini.”

Menurut Raja Muda Perlis Tuanku Syed Faizuddin Putra Jamalullail menerusi siaran media Majlis Agama Islam Dan Adat Istiadat Melayu Perlis (MAIPs), setiap perancangan dan pelaksanaan projek tidak wajar dilengah-lengahkan. Sekiranya berlaku sebarang isu, masalah tersebutlah perlu ditangani dengan cekap melalui pemantauan dan membuat laporan secara berkala kepada pihak yang sewajarnya, terutamanya kepada pemegang taruh inisiatif tersebut.

Sementara itu, Tuanku Raja Muda turut berharap agar sektor swasta terlibat sama secara aktif dalam pembangunan negeri ini bagi mengenal pasti dan meneroka bidang kerjasama baharu yang berimpak tinggi kepada masyarakat.

Demikianlah titah Raja Muda Perlis Tuanku Syed Faizuddin Putra Jamalullail selepas berangkat menyampaikan sumbangan sempena program kayuhan MAIPs Peduli kepada golongan asnaf, baru-baru ini.

Baginda berkenan menyantuni dan menyampaikan agihan zakat bernilai RM700 kepada Samsudin Abdul Rahman, 67 tahun dari Kampung Padang Besar Selatan; Abdul Dali, 68 tahun dari Kampung Kuala dan Daud Bahari, 72 tahun dari Kampung Kuala di rumah masing-masing.


Majikan Perlu Bina Hubungan Baik dengan Pekerja – Raja Muda Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bertitah agar rakyat sentiasa saling menghormati antara satu sama lain di tempat kerja.

Kunci kejayaan adalah membina hubungan kerjasama yang baik. Apabila idea dan pandangan warga kerja setempat didengari dan diambil kira, suasana yang harmoni akan terhasil.”

“Pada masa yang sama, penghargaan sewajarnya turut diberikan kepada rakan sekerja yang bertungkus-lumus membantu dalam menyelesaikan apa-apa jua pekerjaan. Ketidakpuasan hati warga kerja akan sekali gus mengurangkan kesetiaan pekerja terhadap organisasi yang bakal memberikan kesan terhadap kesatuan tempat kerja.

Demikianlah titah Tuanku Raja Muda menerusi hebahan media Majlis Agama Islam dan Adat Istiadat Melayu Perlis (MAIPs) selepas berkenan berangkat menyantuni dan menyerahkan agihan zakat MAIPs kepada Bunga Hamid, 71 tahun yang tinggal di Jalan Padang Melangit bersama keluarganya, baru-baru ini. Beliau merupakan seorang penerima Bantuan Sara Hidup Berkala MAIPs dan juga Bantuan Baik Pulih Rumah MAIPs.

Sementara itu, Tuanku Raja Muda turut menyarankan agar proses perancangan organisasi yang dilakukan pada setiap peringkat bagi mewujudkan peri pentingnya mereka dalam sesebuah organisasi.

Setiap organisasi perlu mengamalkan hak sama rata antara kakitangan. Jangan sesekali membezakan mereka. Ketidakadilan yang melampau akan memberikan kesan langsung kepada produktiviti pekerja, sekali gus mewujudkan kebencian dan juga perpecahan dalam kalangan warga organisasi.


Gangguan Seksual: Berdiam atau Beranikan Diri?

Untuk mendapatkan maklumat terkini, ikuti kami melalui Telegram

Mutakhir, isu gangguan seksual kian hangat diperkatakan dalam kelompok masyarakat. Perkara ini dibuktikan melalui statistik kes gangguan seksual dan keganasan yang amat membimbangkan, terutamanya di Malaysia. Perubahan yang membawa kepada peningkatan angka yang tidak dijangka, membuatkan masyarakat semakin bimbang apabila emnyentuh tentang isu ini.

Menurut Jabatan Tenaga Kerja Semenanjung Malaysia, gangguan seksual didefinisikan sebagai satu daripada tingkah laku berbentuk seksual yang memberikan kesan kepada mangsa sama ada dalam bentuk ugutan dan ancaman terhadap ketenteraman  peribadi. Kes gangguan seksual ini sering melibatkan golongan wanita sebagai mangsa. Namun begitu, kes gangguan seksual tidak hanya tertumpu kepada golongan wanita, malah golongan lelaki juga tidak terkecuali daripada berhadapan dengan kes ini.

Di Malaysia, hampir 80 peratus kes yang melibatkan serangan dan gangguan seksual dalam kalangan wanita tidak dilaporkan kepada pihak berkuasa. Gangguan seksual bukan sahaja berlaku di tempat tersembunyi, malah membabitkan tempat awam dan tempat kerja. Dalam erti kata lain, gangguan seksual boleh berlaku di mana-mana dan pada bila-bila masa sahaja.

Tidak kira wanita ataupun lelaki, dewasa ataupun kanak-kanak, pekerja ataupun majikan, guru ataupun pelajar, serta individu dan ahli keluarga sendiri sekalipun, berkemungkinan akan menjadi individu yang melakukannya, atau menjadi mangsa kepada kes gangguan seksual ini.

Tidak dinafikan bahawa masih ada segelintir masyarakat yang belum celik tentang perkara ini. Mereka beranggapan bahawa gangguan seksual ini tidak mendatangkan sebarang kesan atau implikasi yang serius dalam kalangan masyarakat. Bahkan, ada segelintir yang memandang enteng terhadap isu ini kerana mereka sudah biasa dengan norma yang membawa kepada berlakunya kes gangguan seksual ini.

Berdasarkan kajian yang dijalankan oleh Azura dan Ahmad Izzudin Fahmi (2010) menunjukkan bahawa bentuk gangguan seksual yang paling banyak berlaku adalah gangguan yang berbentuk lisan (47.1%), seperti gurauan lucah dan pujian berbaur seksual, dan diikuti gangguan berbentuk gangguan fizikal (33.3%), seperti meraba dan melakukan sentuhan berunsurkan seksual. Selain itu, bentuk gangguan seksual lain yang berlaku, termasuklah berunsur seksual yang bermaksud memuji (20%), kata-kata berunsur seksual yang bermaksud mencaci (16%), pandangan atau isyarat berunsur seksual yang bermaksud mencaci (12%), pandangan atau isyarat yang bermaksud memuji (10%), paksaan untuk mengadakan temu janji (7%) dan sentuhan yang bermaksud seksual (5%).

Ironinya, mangsa akan mengalami mimpi ngeri, malah berkemungkinan boleh menyebabkan suatu peristiwa hitam bagi dirinya. Kehidupan yang pada mulanya dilalui dengan baik, namun dicacatkan dengan perilaku yang mengundang ketakutan dalam tempoh yang panjang mahupun pendek. Sebagai contoh, gangguan seksual boleh menyebabkan seseorang wanita itu berada dalam keresahan, tekanan dan kemurungan sehingga boleh membawa kepada cubaan membunuh diri apabila bebanan emosi yang mereka hadapi tidak dapat dikawal.

Dalam hal ini, wanita banyak menjadi mangsa gangguan seksual, namun tidak ramai antara mereka yang berani tampil ke hadapan untuk membuat laporan kepada pihak berkuasa. Hal ini dikatakan demikian kerana timbulnya perasaan malu untuk berhadapan dengan persepsi negatif masyarakat yang menuding jari kepada mangsa, rasa terancam dengan ugutan dari si pelaku dan bimbang akan dibuang kerja dalam sesebuah organisasi. Dalam sesetengah kes, mangsa tidak melaporkan kejadian tersebut kerana kesedaran mereka terhadap hak dan peruntukan undang-undang masih berada pada tahap yang rendah.

Antara faktor yang menyebabkan gangguan seksual tidak dilaporkan, termasuklah mangsa bimbang tindakan tersebut tidak diambil secara serius, tidak dinaikkan pangkat, risau akan menerima amaran atau kes direkodkan, bimbang diberhentikan kerja dan disebabkan malu akan menjadi bahan sindiran oleh masyarakat luar. Ada antara mangsa yang tidak berani tampil ke hadapan untuk mendapatkan pembelaan yang sewajarnya dan mengambil keputusan untuk melupakan sahaja kes yang melibatkan keselamatan diri mereka itu kerana menganggapkan bahawa tiada sesiapa yang akan membantu berjuang bersama demi membela nasib mereka.

Walau bagaimanapun, ada juga mangsa kes gangguan seksual ini yang berani untuk tampil menyuarakan tentang kejadian yang mereka alami. Mereka berfikir bahawa perkara yang terjadi bukan berpunca daripada diri mereka sendiri sehingga membuatkan mereka tidak mempunyai suara untuk menyatakan hak mereka. Mereka juga berfikiran jauh, sekiranya bukan mereka yang mengetengahkan isu ini, sudah tentu tidak ada individu lain yang akan mempertahankan hak mereka. Mangsa yang bertindak berani juga tidak mahu perkara yang sama berlaku kepada orang lain, dan disebabkan itulah mereka berfikir bahawa pengajaran perlu diberikan kepada pelaku supaya dapat menegakkan keadilan.

Meskipun begitu, mangsa gangguan seksual ini memilih untuk berani mengekspresikan apa-apa yang mereka lalui pada detik mereka diganggu dengan unsur seksual adalah disebabkan oleh faktor keluarga. Umum mengetahui, keluarga merupakan institusi yang sentiasa akan bersama-sama seseorang individu itu tidak kira dalam keadaan senang mahupun susah. Oleh hal yang demikian, dorongan daripada ahli keluarga sedikit sebanyak memberikan impak kepada mangsa untuk berani melaporkan tentang kejadian yang mengganggu mereka. Sebagai contoh, ahli keluarga berperanan untuk memberikan cadangan kepada mangsa bagi mengumpulkan bukti berkaitan dengan gangguan yang dialami, sebelum membuat keputusan untuk melaporkan kes tersebut kepada polis.

Gangguan seksual tidak boleh dibiarkan terus berleluasa sehingga membawa kesan negatif kepada mangsa dan masyarakat. Bagi mangsa, tidak salah untuk berani ke hadapan menyuarakan kebenaran. Sebagai masyarakat pula, kita haruslah berfikir secara meluas dan matang bahawa kes ini perlu ditangani sebelum menjadi lebih parah. Tambahan pula, perilaku generasi kini yang semakin hari, semakin membimbangkan, dikhuatiri akan terus berlarutan tanpa ada penghujungnya. Kes gangguan seksual perlu dibendung untuk membuka mata dunia bahawa setiap pesalah harus diberikan hukuman, manakala yang pihak benar, iaitu mangsa berhak mendapatkan keadilan yang sewajarnya.


Anugerah Platinum AceTVET Peringkat Kebangsaan Bukti Usaha Cemerlang Warga KVSP2

Sungai Petani – Majlis penerimaan sumbangan kereta Mazda CX-5, iaitu hadiah Anugerah Plantinum AceTVET Peringkat Kebangsaan telah berlangsung di Kolej Vokasional Sungai Petani 2 (KVSP2), Kedah.

Penyerahan kereta tersebut yang berharga kira-kira RM180 000 berlangsung di hadapan pintu masuk KVSP2 dan disampaikan oleh Penolong Pengurus Latihan Teknikal B Auto Prima Merdu Sdn. Bhd, Butterworth, Pulau Pinang, iaitu Hashim Abdul Rahman.

Pengarah KVSP2, Majmin Md. Noor berkata, pihaknya begitu terharu dan gembira kerana menerima hadiah setelah memenangi tempat pertama Pertandingan AceTVET 2021 anjuran Bahagian Pendidikan Latihan Teknikal Vokasional Kementerian Pendidikan Malaysia (KPM).

Jelas beliau, sebanyak 86 Kolej Vokasional (KV) dan sembilan buah Sekolah Menengah Teknik (SMT) dari seluruh negara menyertai pertandingan itu.

KVSP2 mempunyai hampir 1 000 pelajar dengan 119 orang Pensyarah.

“Kemenangan dan hadiah diterima sudah tentu menjadi satu kenangan serta inspirasi baharu kepada KV dan SMT lain untuk sama-sama melakukan aktiviti terbaik bagi mendapat hadiah tersebut pada masa akan datang.

Menurutnya lagi, sebuah panel telah dilantik khas oleh KPM yang hanya akan memilih sebuah KV atau SMT untuk menerima hadiah berkenaan.

AceTVET merupakan medium untuk mengukur, menilai dan menentukan standard kualiti kecemerlangan KV yang mula diguna pakai bermula pada tahun 2018 lagi bagi mengenal pasti tahap, status kualiti, kecemerlangan, standard yang telah dicapai, kekuatan dan kelemahan diikuti perancangan untuk penambahbaikan.

AceTVET juga merupakan penilaian kendiri yang merangkumi lapan bahagian, iaitu Pengurusan Organisasi, Pelibatan, Pencapaian, Program Pengantarabangsaan, Reka Cipta dan Inovasi, Pertandingan Kemahiran dan Keusahawanan. Pencapaian skor dikategorikan kepada empat kedudukan bintang, iaitu Platinum, Emas, Perak dan Gangsa dan proses penilaian ini mengambil tempoh masa setahun.

Kemenangan AceTVET mengambil kira elemen dan semua aspek dalam Standard Kualiti Pendidikan Malaysia Gelombang 2 (SKPMG2), Ekosistem Kondusif Sektor Awam (EKSA) dan SekolahKu Sejahtera. Pelaksanaan AceTVET ini menggunakan peruntukan Dasar Sedia Ada (DSA).

Sesungguhnya, usaha yang dilakukan tanpa mengenai erti jemu dan bosan selama ini, akhirnya membuahkan hasil sehingga menceriakan semua pelajar dan petugas di KVSP2 sendiri.

Turut hadir dalam majlis tersebut ialah wakil Pengarah Jabatan Pendidikan Negeri (JPN) Kedah, Ismail Othman, Yang Dipertua Majlis Permuafakatan Ibu Bapa dan Guru (MPIBG) KVSP2, Kapten Mohd Saftar Mohd Saad dan Presiden Alumni KVSP2, Mohd Farizan Mohd Saad.


SLiK 2022 Atasi Isu Pengajaran Bahasa Melayu

Untuk mendapatkan maklumat terkini, ikuti kami melalui Telegram

LANGKAWI – Bersempena dengan Seminar Linguistik Kebangsaan (SLiK) 2022 yang diadakan selama dua hari bermula pada 21 September 2022, beberapa orang pembentang berjaya membentangkan hasil dapatan masing-masing untuk menyelesaikan isu dalam pengajaran bahasa Melayu. Pembentang lain pula banyak memfokuskan isu kebahasaan yang lebih teknikal dalam pelbagai bidang linguistik, seperti fonetik, fonologi, morfologi, sintaksis, semantik, pragmatik dan lain-lain.

Dr. Azizul Ismail, Ketua Bahagian Penyelidikan Bahasa, Jabatan Dasar dan Penyelidikan, Dewan Bahasa dan Pustaka (DBP) membentangkan dapatan kajiannya tentang kebolehterimaan pengajaran kursus bahasa Melayu secara dalam talian. Seperti yang dimaklumi oleh semua pihak, pandemik COVID-19 membawa norma baharu dari aspek medium pengajaran, termasuklah kursus bahasa Melayu, iaitu secara dalam talian.

Selepas berbulan-bulan melalui fasa pembelajaran secara dalam talian ini, Dr. Azizul Ismail mendapati bahawa banyak responden dalam kajian yang dilakukannya mulai selesa dengan kaedah sebegini. Walau bagaimanapun, peratusan responden yang menginginkan pembelajaran secara bersemuka masih melebihi peratusan responden yang menginginkan pembelajaran secara dalam talian. Oleh sebab itu, Dr. Azizul Ismail mengemukakan kaedah hibrid, iaitu gabungan secara bersemuka dan secara dalam talian sebagai kaedah terbaik untuk pengajaran kursus bahasa Melayu.

Dr. Noorul Khairien Abdul Malek dari Institut Pendidikan Guru pula mengemukakan permasalahan pelajar yang tidak mampu menguasai istilah kejuruteraan dalam bahasa Melayu.

Apabila pelajar membaca buku teks, mereka tidak memahami istilah tersebut kerana kebanyakan istilah tersebut dibentuk secara terjemahan langsung menerusi penyesuaian bunyi dalam bahasa Melayu. Maka itu, pelajar sukar menggambarkan istilah yang dibaca.

Keadaan ini berbeza daripada negara maju di seluruh dunia yang menggunakan istilah dalam bahasa ibunda yang membolehkan masyarakatnya mudah memahami setiap istilah yang dicipta. Dalam kajian yang dilakukannya, pembentang ini menyarankan penggunaan leksikal daripada bahasa ibunda yang mampu meningkatkan tahap visualisasi pelajar, seterusnya memudahkan pelajar menguasai istilah dalam bidang kejuruteraan.

Bagi Sofia Hani Izyan Mohd Sopian dari Pusat Pemajuan Kompetensi Bahasa, Universiti Putra Malaysia, isu pembelajaran bahasa Melayu dalam kalangan pelajar antarabangsa bukanlah suatu perkara asing di universiti. Tempoh pembelajaran yang singkat antara punca yang menyebabkan pelajar antarabangsa sukar mempelajari, apatah lagi menguasai bahasa Melayu. Proses pembelajaran pula banyak bergantung pada guru bahasa Melayu semata-mata. Bagi mengatasinya, pemakalah ini memperkenalkan kaedah suku kata berwarna yang dapat membantu pelajar antarabangsa membunyikan suku kata dengan betul.

Durgadevi Kupusamy dari Akademi Pengajian Melayu, Universiti Malaya pula mendedahkan masalah kemahiran bertutur yang rendah dalam pengajaran bahasa Melayu yang dihadapi oleh murid Sekolah Jenis Kebangsaan Tamil. Masalah ini berada pada tahap yang agak membimbangkan.

Murid lebih cenderung untuk membuat terjemahan langsung daripada bahasa ibunda mereka apabila bertutur dalam bahasa Melayu. Hal ini menyebabkan murid tidak mampu menyebut satu-satu perkataan dengan betul. Oleh sebab itu, pembentang ini mengemukakan penggunaan aplikasi tertentu yang boleh dimuat turun secara percuma yang dapat diubah suai berdasarkan konsep pengajaran dalam bahasa Melayu.

Menerusi SLiK 2022 ini, penganjur berharap agar setiap hasil penyelidikan yang dibentangkan ini tidak berakhir begitu sahaja, sebaliknya dapat diteruskan dengan penulisan yang lebih mendalam dari aspek analisis supaya dapat dihantar kepada mana-mana jurnal yang berkaitan, seperti Jurnal Linguistik.


Kemenangan Argentina: Kegembiraan Sementara yang Mengalpakan

Pertandingan Bola Sepak FIFA Piala Dunia Qatar 2022 telah melabuhkan tirainya pada 18 Disember yang lalu. Argentina telah dinobatkan sebagai juara Piala Dunia dan kepulangan wira negara tersebut telah dinantikan dan disambut dengan begitu meriah oleh lebih kurang empat juta orang rakyat Argentina yang berkumpul di sepanjang jalan di Buenos Aires. Sebagai langkah keselamatan disebabkan jumlah yang begitu ramai menyambut kehadiran pemain tersebut, pemain negara tersebut terpaksa menaiki helikopter dan terbang di semua laluan tempat peminat mereka berkumpul sebagai menghargai sambutan yang diberikan.

Ini merupakan kali ketiga Argentina menjuarai Piala Dunia. Negara tersebut pernah menjadi juara pada tahun 1978 dan tahun 1986. Pada tahun 1978, pertandingan Piala Dunia tersebut telah diadakan di Argentina sendiri, apabila telah mengalahkan Belanda 3-1 pada perlawanan akhir. Wira Argentina pada masa tersebut ialah Mario Kempes. Pada tahun 1986, pertandingan berlangsung di Mexico dan Argentina sekali lagi menjadi juara setelah mengalahkan Jerman Barat 3-2. Wira Argentina pada masa itu ialah mendiang Diego Maradona.

Argentina juga pernah mendapat tempat kedua dalam kejuaraan Piala Dunia sebanyak tiga kali, iaitu pada tahun 1930, 1990 dan 2014. Dalam sejarah Piala Dunia sebanyak 18 kali, Argentina telah memenangi 47 daripada 88 perlawanan. Oleh hal yang demikian, kehebatan Argentina dalam bola sepak sememangnya tidak dapat disangkal lagi.

Namun begitu, dalam aspek ekonomi, prestasi Argentina sangat jauh berbeza dan amat mengecewakan. Hal ini agak menghairankan kerana pada penghujung abad ke-19, negara tersebut berada dalam kalangan 10 buah negara terkaya di dunia. Bahkan, negara ini pada masa itu lebih kaya berbanding dengan Perancis, Itali, Jepun dan juga Jerman.

Antara industri yang menyumbang kepada pendapatan negara tersebut ialah pertanian, khususnya sektor daging lembu, gandum dan hasil-hasil ladang lain yang dijalankan oleh tenaga kerja yang berpendidikan. Kebanyakan eksportnya adalah ke Amerika Syarikat dan Eropah. Namun begitu, kini Argentina tidak lagi berada dalam kalangan negara kaya. Bahkan Argentina terkenal sebagai salah sebuah negara yang sangat bermasalah dari aspek ekonomi dan kewangan.

Sebagai contoh, semenjak Argentina menyertai Tabung Kewangan Dunia (IMF) pada 1956, Argentina telah meminta dan bersetuju menerima 22 program sokongan kewangan daripada organisasi tersebut. Insiden kewangan yang paling ketara ialah semasa krisis kewangan pada tahun 2001 apabila Argentina gagal membayar pinjaman IMF sebanyak A.S.$21.6 bilion, selain gagal membayar hutang bernilai A.S.$95 bilion kepada pemiutang lain.

Sebenarnya, kejatuhan ekonomi Argentina telah bermula semenjak tahun 1930-an lagi. Puncanya ialah kerana kebergantungan Argentina kepada pasaran Amerika Syarikat dan Eropah yang mengakibatkan ekonomi Argentina merosot teruk apabila Amerika dan Eropah dilanda krisis ekonomi yang dipanggil ”The Great Depression” antara tahun 1929 hingga 1939. Eksport Argentina telah menjunam dan akibatnya, sumber pendapatan kerajaan dalam bentuk cukai eksport dan import juga menjunam.

Keadaan ekonomi yang teruk seterusnya telah mengakibatkan krisis politik yang serius di Argentina sehingga bermulalah satu era baharu di negara tersebut apabila pihak tentera telah campur tangan secara aktif dalam pentadbiran negara.

Pada tahun 1978, tahun yang menyaksikan Argentina memenangi pertandingan bola sepak Piala Dunia buat pertama kalinya, masalah inflasi negara tersebut bertambah teruk dan telah meningkat ke tahap 600 peratus. Rakyat yang tidak berpuas hati dengan keadaan tersebut telah memprotes. Malangnya, kerajaan tentera telah bertindak ganas terhadap pengkritik yang kebanyakannya terdiri daripada kalangan yang berhaluan kiri. Banyak pemimpin daripada kalangan ini telah dibunuh oleh pemerintah tentera dengan kejam. Fasa ini dikenali sebagai “Perang Kotor“ atau “Dirty War”. Dianggarkan juga 30 000 orang rakyat Argentina telah “hilang“ tanpa diketahui sebab dan nasib mereka.

Argentina sekali lagi menjuarai pertandingan bola sepak Piala Dunia pada tahun 1986 dan bintang bola sepak Diego Maradona menjadi kebanggaan semua rakyat Argentina. Walau bagaimanapun, masalah ekonominya terus meruncing. Pada tahun 1989, inflasi telah mencapai kadar 5000 peratus. Keadaan sosial menjadi gawat dengan tunjuk perasaan berlaku di merata-rata tempat. Banyak pasar raya diserbu oleh perusuh yang kelaparan akibat kemiskinan dan kemelaratan hidup.

Pada akhir 1990-an, Argentina telah menghadapi keadaan kemelesetan ekonomi yang serius dengan kadar pengangguran hampir 15 peratus. Kutipan cukai oleh kerajaan menurun akibat keadaan ini. Di samping itu, Argentina juga menghadapi masalah lain seperti rasuah dan hal ini telah menyebabkan peningkatan dalam perbelanjaan serta hutang kerajaan. Pada tahun 1998, ekonomi Argentina telah menguncup sebanyak kira-kira 28 peratus.

Argentina turut terkesan akibat krisis kewangan di Asia Timur pada tahun 1997 dan krisis kewangan Rusia pada tahun 1998. Pemilik modal telah tergesa-gesa keluar dari Argentina dengan menjual mata wang Peso dan menukarkannya kepada Dolar Amerika. Namun begitu, pihak berkuasa Argentina mahu melindungi rizab Dolarnya, dan oleh sebab itu  mereka telah membekukan pengeluaran Dolar Amerika dari bank pada penghujung tahun 2001. Polisi yang terkenal dengan nama Corralito ini membuat rakyat marah dan rusuhan teruk telah berlaku sehingga mengakibatkan puluhan nyawa terkorban.

Argentina juga gagal menjelaskan hutang yang berjumlah hampir A.S.$100 bilion yang merupakan kes kegagalan membayar hutang (default) yang paling besar di dunia pada masa tersebut.  Hal ini memberikan tamparan hebat kepada imejnya dan mengakibatkan negara tersebut dipinggirkan daripada pasaran kewangan dunia. Ekonomi Argentina terus merosot dengan kadar penganggurannya telah meningkat melebihi 20 peratus. Di samping itu, masalah kebuluran dan kelaparan serta kekurangan zat makanan berleluasa walaupun sebenarnya negara itu mempunyai ladang gandum dan soya yang banyak. Rusuhan dan rompakan turut merebak ke ibu kota Argentina.

Penguncupan ekonomi Argentina sehingga sebanyak 20 peratus telah menyebabkan ribuan anak muda berhijrah ke Eropah untuk mencari rezeki. Rakyat yang kelaparan merasa bingung kerana banyak ladang mengeluarkan bijirin makanan, namun kebanyakan daripada bijirin tersebut dieksport keluar oleh pengusaha.

Pada tahun 2008, kerajaan Argentina telah menaikkan cukai eskport ke atas keluaran pertanian daripada 35 peratus menjadi 44 peratus.  Langkah itu adalah untuk menambahkan sumber kewangan kerajaan dan juga untuk mendapat sokongan rakyat miskin yang menderita. Akan tetapi, tindakan ini membuatkan pengusaha pertanian berang kerana polisi tersebut memberi kesan negatif kepada perniagaan mereka. Tambahan pula, kebanyakan daripada pengusaha ini berhutang dengan industri perbankan dan perlu membayar balik hutang tersebut melalui pendapatan yang diperoleh daripada eksport luar negara.

Antara tahun 2007 hingga 2015, Argentina dipimpin oleh Presiden Cristina Kirchner. Beliau gemar menipu dan tidak mengakui kesahihan data-data ekonomi yang menunjukkan prestasi ekonomi negara yang teruk. Beliau juga mempunyai reputasi sebagai pemimpin yang korup. Maka, tidak hairanlah apabila kerajaan beliau tidak berjaya menyelesaikan masalah.

Polisi kerajaan di bawah Presiden Mauricia Macri yang memerintah dari tahun 2015 sehingga 2019 juga gagal menyelesaikan masalah ekonomi. Polisi beliau mengakibatkan masalah kenaikan kos sara hidup. Pada bulan Jun 2016, harga barangan meningkat sebanyak 4.2 peratus dalam tempoh satu bulan sahaja.

Pada masa ini, Argentina berada di bawah pimpinan Presiden Alberto Fernández. Beliau masih gagal menyelesaikan masalah inflasi. Bahkan, hal tersebut semakin serius dengan kadar menghampiri 100 peratus. Selain itu, hampir 40 peratus rakyatnya terdiri daripada  golongan miskin. Alberto Fernández telah cuba menstabilkan kedua-dua mata wang dan ekonomi dengan menyekat atau mengenakan cukai eksport komoditi utama negara terhadap barangan pertanian seperti soya, daging dan gandum, namun masalah tersebut masih tidak selesai dengan sepenuhnya. Bahkan ada yang berpendapat langkah perlindungan ekonomi oleh beliau itu hanya memburukkan lagi keadaan. Di jalan-jalan di Buenos Aires dan bandar-bandar lain, jumlah gelandangan dan golongan yang terdesak berusaha mencari rezeki dengan mencari tong sampah dan produk kitar semula didapati telah meningkat secara drastik sejak beberapa tahun kebelakangan ini.

Hakikat kehidupan masyarakat di Argentina sebenarnya amat perit walaupun mereka menjuarai Piala Dunia. Berdasarkan huraian dan penjelasan kepada masalah ekonomi Argentina yang telah berlarutan sekian lama, beberapa pengajaran utama dapat dirumuskan. Pertama, jika sistem ekonomi dan kewangan negara bersandarkan sistem riba dan industri hutang, maka ekonomi negara berkenaan lambat laun akan bertambah teruk dan rakyat akan sengsara walaupun negara mempunyai banyak hasil mahsul.  Kedua, rampasan kuasa oleh tentera atau apa-apa langkah yang tidak demokratik bukan sahaja tidak akan menyelesaikan masalah, malah akan membuka ruang kepada kezaliman yang membuatkan rakyat lebih sengsara.  Ketiga, pemimpin yang tidak bercakap benar atau suka menipu dan beramal dengan rasuah akan membuatkan keadaan bertambah teruk. Akhir sekali, jika negara berjaya dalam arena sukan, rakyat akan mudah disibukkan dengan isu sukan dan kurang memikirkan tentang perkara penting dalam kehidupan. Akhirnya rakyat akan lebih senang menjadi mangsa manipulasi pemimpin yang korup.

Profesor Dr. Nazari ismail, ialah Profesor Kehormat, Fakulti Perniagaan dan Ekonomi, Universiti Malaya.


Dimensi Baharu KPM: Tumpuan kepada Isu Teras

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan (KPM) tidak bercadang untuk melaksanakan dasar baharu pada masa ini, sebaliknya mahu memberikan tumpuan dalam soal untuk menangani perkara yang berbangkit berkaitan dengan isu pendidikan.

Menteri Pendidikan, YB Fadhlina Sidek, menjelaskan bahawa amat penting bagi kementerian pimpinan beliau meneruskan dasar sedia ada dan pada masa yang sama turut memberikan tumpuan kepada beberapa isu teras yang menjadi tumpuan masyarakat.

“Setiap kali pertukaran kerajaan berlaku, pertanyaan yang paling besar ialah berkaitan dengan arah tuju KPM selepas ini dan semestinya tumpuan kita seperti yang diumumkan oleh Perdana Menteri, Dato’ Seri Anwar Ibrahim mengenai isu ekonomi serta kos sara hidup,“ jelas beliau. Tambah beliau, pada ketika ini, KPM tidak berhasrat untuk melaksanakan apa-apa dasar baharu, namun akan memberikan tumpuan kepada hal ehwal ekonomi dan kos sara hidup yang sebenarnya turut memberikan kesan kepada KPM dan seluruh warga dalam bidang Pendidikan.

Beliau menjelaskan hal tersebut dalam program Ruang Bicara yang disiarkan secara langsung di Bernama TV pada malam ini. Mengulas dengan lebih lanjut, YB Fadhlina Sidek berkata, keutamaan KPM pada ketika ini adalah untuk memberikan tumpuan kepada tujuh teras utama yang perlu diterjemahkan dalam gerak kerja KPM selepas ini.

Jelas beliau, tujuh teras utama itu amat penting untuk dijadikan landasan dan peluncuran kepada Pelan Pembangunan Pendidikan Malaysia yang akan berakhir pada tahun 2025.

“Sistem penyampaian yang dilaksanakan mestilah efektif, selain beban guru yang menjadi perbincangan hangat dalam kalangan warga pendidik. Sebenarnya dalam tempoh 23 hari saya memegang jawatan sebagai menteri, kita banyak mendengar dan mendapatkan input daripada pihak yang berkaitan,” jelas beliau.

Tambah beliau, sistem penyampaian sedia ada sememangnya menjadi isu utama dalam tujuh teras yang akan dilaksanakan oleh KPM kelak. Selain itu, beliau akan mempopularkan konsep “karamah insaniah, murid ceria, guru bahagia, sekolah bitara dan negara sejahtera“.

“Untuk sampai kepada konsep ini, sistem penyampaian perlulah berada pada landasan yang betul, selain beban guru yang perlu ditangani, sekali gus dapat memberikan tumpuan terhadap keupayaan dasar pendigitalan dalam pembelajaran. Oleh itu, kita perlu mempersiapkan prasarana dan infrastrukturnya,“ jelas beliau.

Dalam program bual bicara tersebut, beliau turut menyentuh isu pelaksanaan Pentaksiran Berasaskan Sekolah (PBS). Jelas beliau, Ibu bapa perlu memberikan ruang kepada PBS sebelum meneliti keperluan untuk mengembalikan sistem peperiksaan seperti Ujian Pencapaian Sekolah Rendah (UPSR) dan Pentaksiran Tingkatan Tiga (PT3).

YB Fadhlina Sidek berkata, beliau antara individu yang gembira apabila PBS dilaksanakan kerana sistem pendidikan negara sebelum ini terlalu berorientasikan peperiksaan.

“Kita perlu memberikan ruang kepada PBS dan akan melihat proses anak-anak ini dalam tempoh sehingga tamat kitaran PBS. Selepas itu, kita akan melihat keperluan atau sebaliknya untuk mengembalikan peperiksaan ini,“ jelas beliau. Menurut beliau, PBS sedia ada masih terdapat ujian akhir akademik, namun bukan seperti UPSR atau PT3, tetapi turut menilai aspek lain termasuklah kemahiran sosial dan bakat murid.

YB Fadhlina Sidek turut menjelaskan bahawa, PBS merupakan pentaksiran bersifat holistik yang bukan sahaja berkisar tentang soal akademik semata-mata, sebaliknya turut membabitkan aspek sosial, kesihatan serta tahap penguasaan murid.

“Saya fikir kita sudah menuju kepada satu dimensi baharu, iaitu apabila kita memperkenalkan PBS, aspek tersebut sebenarnya memberikan banyak manfaat. Oleh itu, apabila kita beralih kepada pentaksiran ini, antara kelebihannya termasuklah dapat memberikan autonomi kepada sekolah dan guru kerana pentaksiran ini berlangsung antara guru dengan murid serta guru dengan bilik darjah. Maka, autonomi itu perlu ada,“ jelas beliau.

Dalam sesi tersebut yang menampilkan Encik Sherkawi Jirim sebagai moderator, YB Fadhlina berpandangan bahawa sebarang pelaksanaan atau perubahan kurikulum perlu melalui proses rundingan dengan pembabitan pemegang taruh seperti pakar pendidikan sebelum hal tersebut diputuskan.

“Landasan penting untuk kita melihat kejayaan atau keberkesanan dan impak adalah dengan merujuk laporan Pelan Pembangunan Pendidikan yang akan berakhir pada tahun 2025. Yang paling penting kini,KPM akan memastikan apa-apa sahaja dasar yang hendak diperkenalkan selepas ini perlu diteliti dengan sebaik-baiknya termasuklah soal infrastruktur yang lengkap dan ekosistem pembelajaran yang sistematik,“ jelas beliau semasa mengakhiri program bual bicara tersebut.


Pele: Perginya Ikon Bola Sepak Global

Pele, superstar global pertama bola sepak telah meninggal dunia pada usia 82 tahun. Bagi ramai peminatnya, pemain Brazil itu sentiasa dikenang sebagai pemain terbaik yang pernah berada dalam pasukan negara tersebut.

Pele merupakan simbol bola sepak yang bermain dengan penuh semangat. Dia membantu membentuk imej permainan yang sehingga kini bukan sahaja mengagumkan para peminatnya, malah sering mendapat perhatian daripada pengulas sukan dunia terutamanya dalam arena bolak sepak global.

Pele bukan sahaja diiktiraf sebagai pemain yang hebat dalam bidang yang diceburinya, malah turut dianggap sebagai ikon budaya di negaranya. Sesungguhnya, dia kekal sebagai wajah murni dalam bola sepak yang wujud lama sebelum isu “wang besar” dan geopolitik global menyusup ke dalam permainan.

Bukti yang meletakkan beliau sebagai seorang daripada legenda bola sepak dunia ialah mantan Presiden Amerika Syarikat, Barack Obama merupakan antara individu yang telah memberikan penghormatan terakhir kepadanya semasa hari kematian, termasuklah beberapa pemimpin ternama lain dan Presiden Brazil sendiri.

Pele dilahirkan sebagai Edson Arantes do Nascimento di Sao Paolo, Brazil pada tahun 1940. Tahun-tahun awalnya adalah sama seperti kebanyakan pemain bola sepak yang mendahuluinya kemudian diikuti oleh pemain lain yang mengikuti jejak langkahnya. Dilahirkan dalam sebuah keluarga yang miskin, dia kemudiannya diperkenalkan kepada permainan itu oleh seorang daripada ahli keluarganya sehingga dirinya menjadi “taasub” dengan sukan yang mengajarnya tentang kehidupan dan memberinya peluang keemasan dalam dirinya itu.

Pele buat pertama kali menyertai sukan bola sepak menerusi pasukan belia pada tahun 1953 apabila dia menandatangani kontrak untuk sebuah kelab tempatan, iaitu Bauru yang menjadi kelab profesional pertamanya. Santos dianggap sebagai tempat yang mendorong Pele ke arah menjadi pemain bertaraf bintang. Setelah berpindah ke sana pada tahun 1956, dia menyertai sebanyak 636 perlawanan dan menjaringkan sebanyak 618 gol dalam perlawanan yang disertai olehnya. Pele juga merupakan pemain yang setia di bawah satu kelab pada ketika itu.

Jauh sebelum kejayaan bintang zaman moden seperti Cristiano Ronaldo atau Erling Haaland, Pele telah mencipta jaringan gol yang menandakan dia berbeza daripada pemain lain di negaranya kerana mempamerkan tahap kemahiran yang berbeza walaupun pada hari ini terdapat pengulas bola sepak dunia yang meletakkan gelaran pemain Terhebat Sepanjang Zaman (Greatest of All Time) kepada Lionel Messi dan Diego Maradona. Namun begitu, Pele tetap berada dalam kelasnya yang tersendiri sebelum itu.

Dalam tempoh setahun menandatangani kontrak untuk Santos, Pele membuat penampilan sulungnya untuk Brazil, kurang tiga bulan daripada hari ulang tahun kelahirannya yang ke-17. Dia menjaringkan gol dalam perlawanan itu ketika menentang pasukan Argentina, dan 65 tahun kemudian dia kekal sebagai penjaring termuda buat pasukan kebangsaan Brazil.

Setahun kemudian, pada tahun 1958, pemain muda ini membantu pasukan kebangsaannya memenangi Piala Dunia di Sweden. Kemudian sekali lagi pada tahun 1962 Pele melonjakkan pasukannya di Piala Dunia di Chile, serta sekali lagi menyumbang kemenangan pada kejohanan Piala Dunia 1970 di Mexico.

Secara keseluruhannya, Pele bermain sebanyak 92 kali untuk Brazil dengan jaringan gol keseluruhan sebanyak 77 gol. Sebagai perbandingan, Harry Kane dari England telah menjaringkan sebanyak 53 gol dalam 80 perlawanan. Sebagai tambahan kepada pencapaian pasukan kebangsaannya, iaitu untuk kelabnya Pele memenangi sebanyak enam kejuaraan dalam Liga Brazil dan dua kejuaraan di Amerika Selatan.

Pada tahun 1975, dia keluar daripada separuh persaraan untuk bermain di New York Cosmos dalam Liga Bola Sepak Amerika Utara. Pada ketika itu, Pele berusia pertengahan 30-an tetapi masih berjaya menjaringkan sebanyak 37 gol dalam 64 perlawanan. Ada yang percaya bahawa semasa tempoh singkatnya bermain di Amerika Syarikat, negara Uncle Sam itu telah memulakan minat negara tersebut dalam sukan bola sepak.

Selepas persaraannya, Pele terus dihormati, dipuja oleh peminatnya dan kekal berpengaruh dalam dunia sukan bola sepak global. Dia turut terpilih sebagai penerima anugerah FIFA pada abad ke-20, iaitu anugerah yang dikongsi bersama-sama Maradona. Pada tahun 2014, dia telah diberikan Ballon d’Or Prix d’Honneur FIFA yang pertama, malah Nelson Mandela pernah merakamkan penghargaannya terhadap pemain Brazil itu apabila menyampaikan Anugerah Pencapaian Sepanjang Hayat Laureus kepadanya pada tahun 2000.

Semasa hayatnya, bakat Pele tidak pernah diragui oleh peminat dan pemerhati sukan bola sepak. Namun begitu, secara kebetulan semasa dia terlibat dalam arena bola sepak, muncul sebuah konflik global, ketika dunia memerlukan simbol harapan daripada wira sukan.

Sesuatu yang tidak dapat dielakkan, semasa hidupnya, Pele turut menghadapi masalah termasuklah apabila aktiviti komersialnya kadangkala terperangkap dalam ciptaan kontroversi. Hal ini terjadi apabila pada satu peringkat dia dilabelkan sebagai watak antagonis berhaluan kiri menentang kerajaan Brazil, kemudiannya digambarkan sebagai terlalu konservatif dalam memberikan pandangannya tentang pemerintahan diktator Brazil. Pele juga mempunyai banyak anak dan seorang daripada mereka, iaitu anak lelakinya, Edinho, telah dimasukkan ke penjara kerana terlibat dalam pengubahan wang haram hasil daripada urus niaga dadah.

Walau bagaimanapun, ingatan peminat bola sepak dunia terhadapnya tetap kekal sebagai pemain bola sepak yang turut dikagumi oleh pemain professional yang lain. Pele bukan sahaja mahir dalam bidangnya, malah turut membawa kegembiraan yang besar kepada ramai orang di seluruh dunia dalam tempoh beberapa dekad termasuklah kepada golongan yang tidak mengikuti perkembangannya secara dekat. Untuk kesekian kalinya, dia juga dianggap sebagai jelmaan Messi, Ronaldo dan Mbappé yang digabungkan menjadi satu- itulah Pele.


Raja Muda Perlis Menitahkan Ucapan Selamat Tahun Baharu 2023

Untuk mendapatkan maklumat terkini, ikuti kami melalui Telegram

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil menitahkan ucapan selamat menyambut tahun baharu 2023 kepada seluruh rakyat Perlis.

Baginda bertitah sedemikian selepas berangkat mengiringi Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis, DYMM Tuanku Tengku Fauziah Almarhum Tengku Abdul Rashid, yang bersantap malam di ibu negara, pada malam semalam.

Menerusi titah tersebut, DYTM Tuanku Syed Faizuddin dan isteri berkeyakinan bahawa seluruh warga Perlis akan melipatgandakan usaha dalam memberikan fokus terhebat terhadap segala perancangan untuk tahun 2023.

Pada masa yang sama, baginda mengingatkan rakyat Perlis agar segala iktibar dan pedoman daripada gerak kerja dan pelaksanaan amanah dan tanggungjawab pada sepanjang tahun 2022 diambil sebagai pengajaran demi memastikan segala perancangan yang disusun mempunyai nilai tambah, berkesan dan ditambah baik dengan lebih jitu dan pantas.

Pada kesempatan yang sama, Tuanku Raja Muda Perlis yang baru menyambut hari ulang tahun keputeraan baginda yang ke-55 pada 30 Disember 2022 turut menitahkan ucapan penghargaan kepada semua pihak yang telah mendoakan kesejahteraan buat baginda seisi kerabat dan juga kepada mereka yang telah mempersembahkan ucapan melalui pelbagai medium termasuklah kad, surat, WhatsApp dan khidmat pesanan ringkas (SMS) yang tidak sempat baginda jawab satu per satu.

Yang turut sama berangkat ialah anakanda baginda berdua, Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail.


KPM Pandang Serius Insiden Jurulatih dan Pemain Bola Tampar

Putrajaya – Kementerian Pendidikan Malaysia (KPM) memandang serius isu yang dilaporkan oleh pihak media, berkaitan dengan insiden yang melibatkan jurulatih dan pemain bola tampar semasa Kejohanan Bola Tampar Remaja Bawah 14 Tahun di Kota Tinggi, Johor, pada 14 hingga 16 Disember 2022 yang lalu.

Dalam satu kenyataan, KPM menyatakan bahawa KPM merujuk insiden yang tular di media sosial bertarikh 1 Januari 2023 berkaitan dengan klip video yang melibatkan jurulatih Pasukan Melaka Bawah 14 Tahun (Wanita) yang didapati menampar dua orang pemain wanita pasukan tersebut. Sehubungan dengan itu, satu sesi perjumpaan dengan ibu bapa murid yang terlibat akan dilaksanakan untuk mendapatkan maklumat lanjut berkaitan dengan laporan tersebut.

KPM juga akan memberikan kerjasama sepenuhnya kepada pihak Polis Diraja Malaysia (PDRM) jika ada laporan polis dibuat mengenai insiden tersebut.

“Pada masa yang sama, KPM akan meneruskan siasatan bagi tujuan tatatertib. Jika didapati bersalah, tindakan sewajarnya akan diambil,“ jelas KPM.

KPM sentiasa komited untuk memastikan keselamatan dan kebajikan murid sentiasa menjadi keutamaan.


Raja Muda Perlis Menyantuni Sukarelawan Dapur Jalanan Kuala Lumpur

Kuala Lumpur –  Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyantuni sukarelawan dan petugas pertubuhan bukan kerajaan (NGO) Dapur Jalanan Kuala Lumpur (DJKL) dan juga Persatuan Bulan Sabit Merah Malaysia (PBSM) Kuala Lumpur di Jalan Panggong, Kuala Lumpur yang telah membuatkan para sukarelawan berasa teruja dan gembira.

Keberangkatan tersebut adalah bersempena dengan Kayuhan Berbasikal Santai DiRaja anjuran Majlis Amanah Rakyat (MARA) untuk melihat dengan lebih dekat suasana rakyat jelata yang meraikan tahun baharu 2023 di sekitar Kuala Lumpur. Selain berkenan berangkat menyantuni dan beramah mesra bersama-sama para sukarelawan DJKL, baginda turut berkenan mengurniakan kek kepada petugas berkenaan sempena meraikan ulang tahun hari keputeraan baginda ke-55 pada 30 Disember, baru-baru ini.

Pada kesempatan tersebut, Quratulain Atiqah Norzahirul Anuar yang merupakan koordinator dan setiausaha DJKL menyampaikan taklimat tentang fungsi dan peranan DJKL dalam menghimpunkan sukarelawan khususnya dalam kalangan anak muda untuk menjalankan tugas sukarelawan seperti perkongsian makanan dan aktiviti amal yang lain kepada golongan gelandangan dan miskin bandar di kawasan sekitar termasuklah membantu golongan ini untuk mendapat maklumat dan prosedur yang betul tentang bantuan kerajaan yang layak diperoleh.

Beliau yang juga merupakan peguam dari firma Tetuan Shahrizan & Co. turut menjelaskan bahawa DJKL bukan hanya tertumpu pada aktiviti perkongsian makanan sahaja, malah turut menghantar pasukan sukarelawan ke kawasan yang dilanda bencana.

Aktiviti rutin DJKL diadakan pada setiap hari Ahad dari pukul 4.30 petang hingga 6.30 petang yang melibatkan antara 15 hingga 20 orang sukarelawan yang memberikan fokus untuk membantu antara 120 hingga 150 individu yang tidak berkemampuan.

Selain Quratulain, wakil PBSM pula, iaitu Dr. Chatichai Chong Jian Wei yang merupakan Ahli Lembaga Pengelola Kebangsaan PBSM turut berkongsi maklumat kepada DYTM Tuanku Syed Faizuddin Putra berkaitan dengan peranan PBSM Kuala Lumpur yang bekerjasama dan membantu DJKL dalam menjalankan aktiviti amal terutama dalam membuat pemeriksaan saringan kesihatan yang asas secara percuma dan memberikan nasihat serta kesedaran tentang aspek kesihatan.

Dr. Chatichai yang juga merupakan Ketua Eksekutif Pemasaran syarikat Arus Oil turut menjelaskan bahawa kumpulan profesional seperti pegawai perubatan, pegawai pergigian, pegawai farmasi dan jururawat turut terlibat sebagai sukarelawan dan turut membekalkan ubat-ubatan asas kepada golongan yang tidak berkemampuan.

Ketika lawatan tersebut, Tuanku Raja Muda berharap agar lebih banyak pihak yang membantu usaha murni pihak DJKL dan PBSM dan tampil ke hadapan untuk menjalankan aktiviti amal sebegini serta masyarakat lebih membuka mata untuk turut serta membantu pihak NGO.

Turut hadir mengiringi baginda ialah Ketua Pengarah MARA, Datuk Seri Azhar Abdul Manaf dan Timbalan Ketua Pengarah (Keusahawanan) MARA, Datuk Zulfikri Osman.

Bagi pihak yang berminat untuk menghulurkan sumbangan dan membantu pihak DJKL bolehlah menghubungi Quratulain di talian 019-2734 090, e-mel [email protected] atau boleh terus memberikan sumbangan ke akaun CIMB 8008984696 (Kelab Dapur Jalanan Kuala Lumpur).

Pihak DJKL sedang giat mengumpulkan sumbangan bagi membaiki atau mendapatkan sebuah van yang lebih baik untuk membawa barangan bantuan memandangkan van sedia ada tidak sesuai untuk digunakan lagi.

Maklumat lanjut tentang DJKL boleh dilihat melalui pautan ini.


Serangan Panik: Bahaya atau Tidak?

Untuk mendapatkan maklumat terkini, ikuti kami melalui Telegram

Sejak belakangan ini, serangan panik menjadi perbualan dan ketakutan banyak orang. Hal ini mungkin disebabkan sebelumnya kita kurang terdedah dengan berita individu yang terkesan dengan serangan panik. Begitu juga dengan punca dan akibat yang berlaku akibat serangan panik terhadap diri sendiri atau orang lain.

Serangan panik merupakan perasaan takut secara tiba-tiba dan berlaku tindak balas fizikal yang kuat terhadap situasi biasa yang tidak mengancam. Apabila seseorang mengalami serangan panik, individu tersebut akan banyak berpeluh, mengalami kesukaran bernafas dan berasa seperti jantung berdegup dengan kencang – individu tersebut berasa seolah-olah mengalami serangan jantung!

Serangan atau gangguan panik boleh berkembang apabila seseorang terlalu bimbang tentang serangan panik yang lain atau mengubah tingkah laku untuk mengelakkan serangan panik. Di Amerika Syarikat (AS), pada setiap tahun, dicatatkan sebanyak 11 peratus rakyat di negara itu mengalami serangan panik. Daripada jumlah itu, sebanyak dua hingga tiga peratus didapati mengalami gangguan panik yang berlanjutan.

Persoalannya, siapakah yang terdedah dan berisiko mendapat serangan panik? Menurut pakar perubatan di AS, sesiapa sahaja boleh mengalami serangan panik. Antara faktor yang memainkan peranan termasuklah umur, iaitu serangan panik biasanya pertama kali berlaku semasa remaja atau awal dewasa. Walau bagaimanapun sesiapa sahaja dari pelbagai peringkat umur, termasuk kanak-kanak, boleh mengalami serangan panik. Sementara itu, didapati bahawa wanita berisiko dua kali ganda daripada lelaki untuk diserang gangguan panik.

Pakar perubatan masih tidak dapat mengesahkan faktor sebenar yang menyebabkan seseorang mengalami serangan panik atau mengalami gangguan panik. Dalam hal ini, otak dan sistem saraf memainkan peranan yang penting dalam cara seseorang melihat dan mengendalikan ketakutan dan kebimbangan. Walau bagaimanapun, pakar perubatan mengesahkan bahawa risiko serangan panik akan meningkat sekiranya seseorang mempunyai faktor seperti yang berikut;

Ketagihan alkohol mampu mendorong serangan panik.

Serangan panik berlaku secara tiba-tiba dan tanpa amaran. Tiada cara untuk menghentikan serangan panik selepas serangan itu bermula. Gejala serangan panik biasanya memuncak dalam masa 10 minit selepas serangan bermula dan akan beransur-ansur hilang tidak lama kemudian. Tanda-tanda serangan panik adalah seperti yang berikut;

Masalah kesihatan yang serius, seperti penyakit jantung, penyakit tiroid dan masalah pernafasan, membawa gejala yang serupa dengan serangan panik. Maka itu, pakar kesihatan mental dapat mendiagnosis gangguan panik sekiranya seseorang individu berterusan berasa bimbang tentang lebih banyak serangan panik atau akibatnya dan taasub kehilangan kawalan semasa serangan panik.

Psikoterapi, ubat-ubatan atau kedua-duanya sangat berkesan untuk menghentikan serangan panik. Soal berapakah tempoh seseorang itu memerlukan rawatan adalah bergantung pada keseriusan masalah yang dihadapinya dan sejauh mana individu tersebut bertindak balas terhadap rawatan yang diberikan seperti yang berikut;

Pada hakikatnya, serangan panik masih boleh dirawat. Malangnya, ramai orang menangguhkan untuk mendapatkan bantuan kerana perasaan malu yang membelenggu penghidapnya. Serangan panik yang tidak dirawat atau gangguan panik boleh mengganggu keupayaan seseorang untuk menikmati kehidupan. Bagi mereka yang mengalami serangan panik, berikut tiga situasi yang perlu diketahui;

Maka itu, ikuti nasihat pakar perubatan untuk mengurus keadaan yang boleh mencetuskan serangan panik. Individu yang terlibat juga boleh mengambil tindakan ini untuk mengurangkan kemungkinan diserang panik;


YB Fadhlina Buat Tinjauan Hari Pertama Pembukaan Sekolah

Shah Alam – Sempena pembukaan hari pertama persekolahan bagi penggal 3 sesi 2021/2022, Kementerian Pendidikan Malaysia (KPM) mengadakan lawatan kerja ke sekolah sebagai satu daripada langkah proaktif bagi memantau kebajikan dan keperluan warga sekolah, seterusnya dapat meningkatkan kemudahan infrastruktur institusi pendidikan di seluruh negara.

Menurut Menteri Pendidikan, YB Fadhlina Sidek, lawatan ini turut diadakan agar perbincangan dua hala antara KPM dengan pihak sekolah dapat dilaksanakan untuk kepentingan bersama, khususnya dalam isu bebanan guru dan kekurangan kelas prasekolah dan tadika kerajaan.

Susulan daripada itu, YB Fadhlina Sidek menegaskan bahawa KPM akan berusaha untuk mengaktifkan kembali peranan Majlis Penasihat Pendidikan Kebangsaan dalam mengkaji perkara yang berbangkit, khususnya berkaitan dengan isu bebanan guru.

Kita sedang melihat keutamaan untuk menambah kelas prasekolah ini dan hal ini sudah dibincangkan dengan Kementerian Setiausaha (KSU) dan Ketua Pengarah Pendidikan Malaysia (KPPM) bahawa ada keperluan ketika ini untuk melihat dan menambah. Selain itu, dasar yang berkait rapat dengan prasekolah ini juga perlu dipercepat.

KPM juga sedang meneliti keperluan dan kewajaran untuk menambah kelas prasekolah dan tadika kerajaan di bandar.

Mengulas mengenai penularan varian baharu COVID-19 dari China baru-baru ini, beliau mengatakan bahawa pematuhan prosedur operasi standard (SOP) di sekolah adalah berdasarkan garis panduan yang ditetapkan oleh Kementerian Kesihatan Malaysia (KKM).

Setakat hari ini, KKM belum mengeluarkan pekeliling kepada KPM.” “KPM akan akur dengan nasihat KKM yang akan dikeluarkan dari semasa ke semasa demi keselamatan murid.

Demikian penjelasan yang diberikan oleh YB Fadhlina Sidek ketika sidang media pada pagi tadi selepas lawatan kerja ke Sekolah Kebangsaan (SK) Jalan Kebun dan Sekolah Menengah Kebangsaan (SMK) Jalan Kebun, Seksyen 32, Shah Alam.

Turut hadir dalam lawatan tersebut ialah Ketua Setiausaha KPM, YBhg. Datuk Yusran Shah Mohd Yusof dan Ketua Pengarah Pendidikan Malaysia, YBhg. Dato’ Haji Pkharrudin Haji Ghazali.


Padah Akibat Kemaruk Putih

Untuk mendapatkan maklumat terkini, ikuti kami melalui Telegram

Sudah menjadi suatu fitrah bagi setiap manusia mendambakan wajah yang cantik terutamanya bagi golongan wanita. Istilah cantik itu luas dan membawa banyak maksud dan bukan hanya diukur berdasarkan fizikal seseorang itu semata-mata, tetapi keupayaan atau rasa percaya pada diri untuk berhadapan dengan orang ramai. Keyakinan dalam diri merupakan elemen yang sangat penting kerana secara tidak langsung menampakkan seseorang itu kelihatan lebih cantik dan mempunyai aura yang tersendiri. Menurut Wirasari (2016), latar belakang sosiobudaya bagi sesuatu masyarakat mempengaruhi trend dalam aspek kecantikan. Majoriti masyarakat kini menganggap bahawa berkulit putih itu adalah cantik. Ada yang sanggup merosakkan diri demi mendapatkan kulit yang putih dengan cara yang tidak selamat.

Dalam era globalisasi ini, pelbagai produk untuk memutihkan kulit kian bertambah bagai cendawan tumbuh selepas hujan di pasaran. Keghairahan kaum wanita untuk memiliki kulit yang putih dalam tempoh yang singkat semakin meningkat. Hal ini membuka peluang kepada pihak yang tidak bertanggungjawab mengambil kesempatan untuk menghasilkan pelbagai produk yang didakwa untuk memutihkan kulit. Sesetengah penjual tidak mengambil kira keselamatan produk yang mengandungi bahan yang boleh memberikan kesan yang buruk kepada pengguna. Mereka hanya memikirkan keuntungan yang bakal diperoleh dan hanya memikirkan kaedah untuk menarik ramai lagi pengguna yang taasub untuk memutihkan kulit supaya mendapatkan produk keluaran mereka.

Sebagai contoh, bahan-bahan yang boleh memudaratkan kulit ialah merkuri. Merkuri atau raksa merupakan satu daripada jenis logam yang dijumpai secara semula jadi dalam alam sekitar. Merkuri mula menjadi bahan terkenal yang digunakan dalam industri kosmetik dan kecantikan. Merkuri yang terdapat dalam produk pemutih kulit dapat menghalang pembentukan melanin dan mampu menjadikan kulit kelihatan lebih cerah dalam jangka masa yang singkat. Namun begitu, merkuri boleh memberikan kesan yang buruk terhadap organ dalam badan. Menurut Darmono (2001), merkuri mengakibatkan fungsi hati dan ginjal terjejas serta sistem enzim dan mekanisme sintetik terganggu. Terdapat sesetengah pengguna yang tidak mengambil endah mengenai kesan merkuri terhadap diri selagi mereka tidak merasai sendiri kesannya kerana merkuri mengambil tempoh yang panjang sebelum pengguna menyedari kesannya.

Suplemen seperti pemutih kulit merupakan antara  agen pencerah untuk memutihkan kulit secara cepat. Seperti yang dapat dilihat, terdapat banyak iklan yang memaparkan pelbagai jenis makanan tambahan seperti kolagen dalam bentuk pil dan minuman pemutih kulit sehingga dapat mempengaruhi pemikiran masyarakat kerana bukan sahaja produk tersebut digembar-gemburkan dapat mencantikkan dan memutihkan kulit, malah makanan tambahan seperti kolagen atau pil pemutih itu sendiri didakwa mempunyai khasiat yang baik untuk menganjalkan tekstur kulit.  Produk seperti ini acap kali dipromosikan secara meluas terutamanya melalui media sosial yang didapati sebagai medium yang paling mudah untuk mempengaruhi masyarakat dengan iklan-iklan yang menarik. Dengan adanya promosi yang menarik, kebanyakan pengguna terjebak dan membeli produk pemutih tersebut tanpa memeriksa terlebih dahulu kandungan yang terdapat dalam produk tersebut.

Masyarakat telah dimomokkan dengan kelebihan kolagen tanpa mereka sedar bahawa kolagen dan makanan tambahan sebenarnya merupakan pembunuh senyap. Ayat-ayat yang sering digunakan oleh penjual produk pemutih seperti “Sekiranya anda mahu cantik, putih dan gebu seperti artis terkenal, ambillah pil ini. Pil ini dapat memutihkan kulit sepantas tiga hari sahaja dan kulit anda akan kekal putih dan gebu”. Mereka yang terpancing dengan ayat jurujual atau slogan ini akan membeli dan sanggup melabur untuk kecantikan diri. Golongan ini juga sanggup mengambil jalan pintas dan mudah tanpa memikirkan kesan pada jangka masa panjang. Menurut Dr. Darren Lee yang merupakan Pakar Nefrologi, Hospital Pantai Pulau Pinang berkata, produk pemutih dan kolagen yang diambil secara berlebihan dapat memberikan kesan sampingan terhadap fungsi hati dan buah pinggang.

Antara kesan sampingan lain yang boleh berlaku disebabkan oleh produk kolagen dan pemutih kulit termasuklah simptom seperti alergi. Alergi berlaku kepada segelintir individu yang berkulit sensitif dan tidak berlaku kepada semua orang. Keradangan pada permukaan kulit atau kemunculan bintik merah merupakan reaksi alergi yang berlaku disebabkan oleh pengambilan produk pemutih. Pengguna harus peka terhadap perubahan yang dialami dan segera berhenti daripada terus menggunakannya. Pengguna disarankan untuk berjumpa dengan doktor yang berkaitan untuk mendapatkan penjelasan yang lebih lanjut dan membawa produk tersebut untuk memeriksa kandungan bahan yang terkandung di dalamnya.

Selain itu, suntikan vitamin C juga sangat popular sebagai satu daripada agen pencerah yang dapat memutihkan kulit dalam waktu yang singkat. Penjualan produk suntikan ini semakin banyak dipromosikan terutamanya dalam media sosial. Suntikan vitamin C kian berleluasa dan menjadi trend pada masa ini. Memang tidak dapat dinafikan bahawa setiap orang pasti akan “tergugat“ melihat hasil dan testimoni daripada suntikan yang dapat memutihkan kuit dalam waktu yang singkat. Pengiklanan terhadap keberhasilan suntikan ini mendorong lebih ramai pelanggan ingin mencuba produk tersebut. Tambah membimbangkan, terdapat segelintir individu yang mengambil peluang dengan menjadikan suntikan vitamin C sebagai satu perniagaan dan antara mereka ada yang menjalankan prosedur suntikan ini hanya di rumah sahaja. Malangnya, masih ada yang mempercayainya bahkan menjadi pelanggan tetap dengan mengambil suntikan tersebut. Dari segi kebersihan, sudah pasti peralatan yang digunakan tidak disanitasi dengan sempurna terlebih dahulu dan pastinya tidak mendapat kelulusan daripada pihak Kementerian Kesihatan.

Platform Tik Tok merupakan antara platform yang semakin popular kini dan mudah untuk mendapatkan pelanggan. Gelaran “Doktor TikTok” digunakan bagi menarik lagi minat orang ramai untuk mencuba suntikan ini dengan menggunakan slogan atau kata-kata yang dapat memancing pelanggan untuk mencuba produk suntikan tersebut. Ada sesetengah penjual menawarkan perkhidmatan ke rumah pelanggan bagi memudahkan pelanggan untuk tidak keluar rumah dan boleh mendapatkan suntikan hanya di rumah sahaja. Mereka hanya menerangkan kelebihan dan kebaikan suntikan vitamin C dengan menyatakan bahawa suntikan ini selamat dan cuba menutup keburukan yang akan ditanggung oleh pengguna pada masa akan datang.

Walaupun telah banyak kempen kesedaran dijalankan oleh media mengenai kesan sampingan suntikan pemutih kulit atau vitamin C ini, tetapi masih ramai lagi yang terpengaruh untuk mencuba produk tersebut demi mendapatkan kulit idaman. Bagi mereka, kulit yang putih dan gebu merupakan cerminan kecantikan sebenar, walhal kualiti kulit diukur melalui tahap kesihatannya, bukannya dari segi warnanya. Tedapat juga gologan selebriti yang mengambil suntikan vitamin C untuk mendapatkan kulit yang putih dan gebu supaya mereka tampil cantik dan berkeyakinan di khalayak. Mereka seolah-olah tidak takut dengan pengalaman orang sekeliling sehinggalah mereka merasai pengalaman buruk akibat sikap mereka itu sendiri.

Dalam sebuah wawancara akhbar Harian Metro (17 April 2022) bersama-sama seorang bekas pesakit yang dikenali sebagai Ladyvin, beliau merupakan salah seorang pesakit kanser yang disebabkan oleh suntikan cecair pemutih kulit. Beliau pernah menjalankan lebih daripada 50 kali suntikan termasuklah di negara jiran. Demi kelihatan putih dan cantik, beliau sanggup menghabiskan sebanyak RM500 hingga RM1000 sebulan untuk membuat rawatan suntikan pemutih selama dua tahun. Kemudian beliau telah menjalani kemotrapi selama dua tahun setelah disahkan menghidap penyakit barah. Beliau kini telah bebas daripada barah dan menasihati orang ramai terutamanya kaum wanita supaya tidak terjebak dalam mana-mana promosi drip pemutih kulit walaupun dapat memberikan kesan putih dengan cepat, namun memberikan kesan buruk dalam jangka masa yang panjang . Seperti slogan yang sering kali kita dengar, “Lebih baik mencegah daripada mengubati”.

Seterusnya, sesetengah produk kosmetik turut menjadi salah satu agen pencerah yang dapat memutihkan kulit kerana mempunyai bahan kimia, iaitu logam berat yang merbahaya dan dapat merosakkan kulit. Antara contoh logam berat yang terdapat dalam produk kosmetik adalah Kadmium (Cd), Plumbum (Pb), Merkuri (Hg) dan Arsenik (As). Menurut Duruibe (2007), sesetengah kandungan bahan kimia telah terbukti berbahaya jika dicampurkan ke dalam produk kosmetik. Akan tetapi, masih terdapat pengeluar kosmetik yang tetap mengeluarkan produk yang mengandungi logam berat ini. Oleh itu, pengguna haruslah mempunyai kesedaran diri mengenai kandungan merbahaya dalam produk kosmetik sebelum menggunakannya. Hal ini untuk menghindari diri daripada pelbagai masalah kesihatan yang tidak diingini disebabkan oleh penggunaan produk kosmetik.

Meneydari pelbagai kisah yang dikongsi oleh pengguna yang begitu obses dengan kecantikan yang bersifat sementara sebelum ini, maka jelaslah bahawa produk pemutih kulit yang mempunyai bahan yang merbahaya dapat memudaratkan kesihatan kita untuk tempoh jangka masa yang panjang. Sebagai pengguna yang bijak, kita mestilah membuat penelitian terlebih dahulu terhadap apa-apa produk yang ingin diambil supaya terhindar daripada pelbagai jenis penyakit yang tidak diundang. Kesihatan diri amatlah penting kerana nikmat kesihatan tidak dapat dijual beli dengan wang ringgit. Oleh hal yang demikian, hargai dan lindungilah diri daripada melakukan perkara yang dapat memudaratkan kesihatan kita. Setiap tindakan mestilah mengambil kira kebaikan atau keburukan yang akan berlaku supaya kita lebih berhati-hati untuk membuat keputusan pada masa akan datang. Memperoleh kulit yang putih dalam jangka masa yang pendek hanyalah nikmat sementara kerana akibat yang akan ditanggung pada kemudian hari akan lebih menyiksakan.


“Haruan Makan Anak”: Di Manakah Silapnya?

Fenomena “haruan makan anak” atau sumbang mahram dilihat sebagai gambaran kepincangan institusi kekeluargaan pada masa ini. Sumbang mahram merujuk kepada perlakuan zina yang berlaku antara dua orang anggota terdekat dalam sesebuah keluarga, misalnya antara abang dengan adik perempuan atau ayah dengan anak perempuannya. Perbuatan sumbang mahram antara orang dewasa dengan anak mereka kebiasaannya dianggap sebagai satu bentuk penderaan seksual dan boleh membawa kepada perkembangan “disfungsi” seksual (kepuasan seks yang tidak dapat dicapai), kemurungan, kecelaruan keresahan, penyalahgunaan bahan, kecelaruan personaliti pinggiran dan gangguan tekanan pascatrauma dalam kehidupan. Isu yang telah lama meniti di bibir masyarakat ini ibarat satu penyakit yang semakin merebak dalam kalangan masyarakat setempat. Sehubungan dengan itu, terdapat beberapa punca yang menyebabkan berlakunya fenomena ini.

Tahap iman yang lemah sememangnya menjadi penyumbang utama kepada perbuatan sumbang mahram dalam kalangan masyarakat. Meskipun menyedari bahawa perbuatan sumbang mahram itu berdosa besar, namun kelemahan iman seseorang itulah yang menyebabkan timbulnya hawa nafsu yang mengatasi kewarasannya. Ketagihan menonton video lucah yang boleh didapati di hujung jari dipercayai menjadi antara punca lemahnya iman seseorang itu. Adegan seks yang terkandung dalam video lucah yang ditonton merangsang individu tersebut melakukan sumbang mahram untuk memenuhi desakan naluri seksualnya. Apabila nafsu syahwat tidak lagi dapat dikawal, maka si bapa sebagai pelaku tidak lagi melihat anak daripada kaca mata seorang bapa, malah lebih melihatnya sebagai objek pemuas nafsu. Pada hakikatnya, anak perempuan sebagai mangsa yang tinggal serumah dengan pelaku, iaitu bapa kandungnya sendiri memudahkan perbuatan ini terus diulangi.

Jenayah sumbang mahram dalam kalangan masyarakat juga disebabkan oleh batas aurat dan pergaulan dalam keluarga yang tidak dijaga. Sebagaimana yang ditetapkan dalam agama, ulama mazhab Syafie menyatakan bahawa aurat wanita di hadapan mahramnya adalah antara pusat dan lutut sama ada mahramnya yang lelaki atau perempuan dan begitu jugalah sebaliknya. Namun begitu, kegagalan ibu bapa dalam menitikberatkan didikan ini dalam diri anak-anak khususnya perempuan, menyebabkan mereka terbiasa dan tidak berasa janggal untuk mengenakan pakaian yang mendedahkan sehingga boleh menaikkan syahwat di hadapan mahramnya. Pada masa yang sama, hubungan yang terlalu rapat antara anak perempuan dengan bapanya menyebabkan anak itu beranggapan bahawa perlakuan bapanya yang suka memberikan ciuman mesra di bahagian yang tidak wajar (selain dahi) merupakan perkara biasa yang pada akhirnya mendorong kepada perlakuan sumbang mahram.

Mangsa yang gagal melaporkan kes sumbang mahram turut menyebabkan gejala ini semakin menjadi-jadi. Hal ini dikatakan demikian kerana, anak yang sedaya upaya mendedahkan perbuatan jijik si ayah terhadapnya “laksana layang-layang melawan angin” apabila ibunya hanya membisu tanpa menzahirkan kebimbangan. Sikap ahli keluarga yang memandang enteng tentang isu ini menyebabkan seseorang anak itu tidak berani untuk melaporkan perbuatan sumbang mahram tersebut kepada pihak berkuasa dengan anggapan bahawa tindakan tersebut juga mungkin tidak akan mendapat sokongan dan pembelaan. Di samping itu, kepatuhan mangsa terhadap desakan seksual bapanya kadang kala menjadi cara untuk kelangsungan hidup dan melindungi diri sendiri daripada kemungkinan terus menjadi mangsa penderaan atau mendapat kecederaan yang lebih teruk. Keadaan sebegini menyebabkan perbuatan sumbang mahram itu terus berlanjutan sehingga bertahun-tahun lamanya.

Perbuatan sumbang mahram yang berleluasa dalam kalangan masyarakat juga dipengaruhi oleh faktor sosioekonomi. Meskipun sumbang mahram boleh berlaku dalam semua lapisan masyarakat, namun secara khususnya kemiskinan merupakan suatu situasi yang berpotensi untuk mendorong berlakunya sumbang mahram. Mereka terpaksa tinggal sebumbung di dalam rumah yang kecil dengan bilangan ahli keluarga yang banyak. Keadaan rumah yang sempit dan ketiadaan ruang bilik yang mencukupi tidak memungkinkan tempat tidur antara ibu bapa dengan anak, dan tempat tidur antara anak lelaki dengan anak perempuan itu dipisahkan. Anak-anak yang terdedah dengan kegiatan seksual ibu bapa yang mungkin dilakukan di hadapan mereka sejak kecil, menimbulkan rasa ingin tahu lantas mendorong mereka untuk meniru perbuatan tersebut sehingga  terjadinya perbuatan sumbang mahram. Tambahan pula, kedudukan rumah yang terpencil dengan jarak rumah yang jauh dari kawasan kejiranan menyebabkan kegiatan sumbang mahram yang terjadi sukar dikesan.

Kegagalan isteri memenuhi kehendak suami juga dipercayai mendorong kepada fenomena sumbang mahram ini. Kebiasaannya, waktu kerja yang berbeza bagi suami dan isteri menyebabkan mereka kurang mempunyai waktu berkualiti untuk bersama. Apabila  isteri keluar bekerja pada siang hari, suami pula berangkat kerja pada waktu malam dan begitulah sebaliknya. Keinginan batin yang jarang-jarang sekali dapat dipenuhi menyebabkan suami tersebut melampiaskan nafsunya kepada anak yang berada di rumah. Banyak laporan media menyatakan bahawa akibat takut dipersalahkan kerana tidak mampu menjadi isteri yang baik, si ibu lebih rela membiarkan suami dan anaknya terus berhubungan. Si ibu juga takut sekiranya suaminya itu mencari kepuasan seksual di luar apabila merasakan dirinya tidak lagi menarik perhatian. Terdapat juga satu kes yang memperlihatkan “kependekan“ akal seorang ibu yang tergamak mengorbankan darah dagingnya dengan membantu suami mengikat tangan dan melondehkan seluar anaknya, hanya kerana takut dijatuhkan talak.

Faktor lain yang turut menyumbang kepada gejala sumbang mahram dalam kalangan masyarakat termasuklah isteri yang terlalu bergantung kepada suami. Hal ini sering menjadi tanda tanya, iaitu di manakah hilangnya sifat perikemanusiaan segelintir ibu yang sanggup mengunci mulut meskipun mengetahui bahawa anaknya sudah sekian lama menjadi korban nafsu serakah suaminya sendiri? Salah satu alasan yang menyebabkan keadaan ini terus berlaku ialah seorang isteri itu tidak memiliki sebarang pekerjaan yang membolehkannya untuk memperoleh sumber pendapatan. Oleh sebab itu,  si isteri mengambil keputusan untuk tidak melaporkan perbuatan sumbang mahram yang berlaku dalam keluarganya kerana tidak mahu suaminya dipenjarakan sehingga menyebabkan mereka sekeluarga terus hidup melarat. Sikap suami yang panas baran dan sering kali bertindak ganas juga menyebabkan si ibu tidak berani untuk membela nasib anak kandungnya yang menjadi mangsa keadaan.

Menyedari hakikat di atas, maka jelaslah bahawa gejala sumbang mahram bukanlah satu fenomena baharu, malah telah menjadi “duri dalam daging” dalam masyarakat sejak sekian lama. Banyak faktor yang sebenarnya mendorong kepada berlakunya masalah sumbang mahram yang masih membelenggu masyarakat tanpa mengira bangsa, budaya dan agama. Sekiranya ibu bapa atau keluarga terdekat tidak lagi mampu menunaikan tanggungjawab sebagai pelindung, maka peranan pelbagai pihak lain termasuklah jiran tetangga, kaunselor, Kementerian Pendidikan dan pihak berwajib amat diperlukan bagi membendung situasi ini daripada terus berleluasa. Sehubungan dengan itu, istilah “menjaga tepi kain” tidak boleh lagi diguna pakai dalam hal ini. Sebaliknya, masyarakat sekeliling haruslah menjadi “mata” dan “telinga” dalam memberi maklumat berkenaan kejadian sumbang mahram demi membantu anak-anak yang menjadi mangsa kerakusan nafsu manusia yang sepatutnya menjadi pelindung buat mereka demi mendapatkan keadilan dan masa depan yang lebih baik.